Official Journal L 007 , 11/01/2002 P. 0028 - 0047



Id-Deċiżjoni tal-Kummissjoni tal-21 ta' Diċembru 2001 li tistabbilixxi l-pjan ta' xogħol Komunitarju dwar l-eko-tikketta (notifikata fid-dokument numru K(2001) 4395) (Test b'relevanza għaż-ŻEE) (2002/18/KE) IL-KUMMISSJONI TAL-KOMUNITAJIET EWROPEJ, Wara li kkunsidrat it-Trattat li jistabbilixxi l-Komunità Ewropea, Wara li kkunsidrat ir-Regolament (KE) Nru 1980/2000 tal-Parlament Ewropew u tal-Kunsill tas-17 ta' Lulju 2000 dwar skema rriveduta tal-għoti ta' l-eko-tikketta Komunitarja [1], u b'mod partikolari l-Artikolu 5 tiegħu, Billi: (1) Ir-Regolament (KE) Nru 1980/2000 jipprovdi illi l-Kummissjoni trid tistabbilixxi pjan Komunitarju tax-xogħol dwar l-eko-tikketta. (2) Il-pjan tax-xogħol għandu jinkludi strateġija għall-iżvilupp ta' l-iskema, jiddikjara l-miri għat-titjib ta l-ambjent u għall-penetrazzjoni tas-suq, lista mhux eżawrjenti tal-gruppi tal-prodotti li għandhom jiġu kkunsidrati bħala prijoritajiet għall-azzjoni Komunitarja, u pjani għall-kordinament u l-koperazzjoni bejn l-iskema Komunitarja u skemi oħra li jagħtu l-eko-tikketta fl-Istati Membri. (3) Iktar minn hekk, il-pjan tax-xogħol għandu jipprovdi miżuri sabiex tiġi implimentata l-istrateġija u jinkludi l-finanzjament ippjanifikat ta' l-iskema. (4) Fl-aħħarnett il-pjan tax-xogħol għandu jiddeskrivi fil-qosor is-servizzi li għalihom l-iskema ma tapplikax, filwaqt li jitqies ir-Regolament (KE) Nru 761/2001 tal-Parlament Ewropew u tal-Kunsill tad-19 ta' Marzu 2001 li jippermetti l-parteċipazzjoni volontarja mill-organizzazzjonijiet għal skema Komunitarja ta' eko-ġestjoni u verifika (EMAS) [2]. (5) Il-pjan tax-xogħol għandu jiġi rivedut perjodikament. (6) Il-miżuri provduti f'din id-DeċIżjoni huma skond l-opinjoni tal-Kumitat stabbilit bl-Artikolu 17 tar-Regolament (KE) Nru 1980/2000, ADOTTAT DIN ID-DEĊIŻJONI: Artikolu 1 Huwa adottat il-pjan Komunitarju tax-xogħol dwar l-eko-tikketta għall-perjodu taż-żmien mill-1 ta' Jannar 2002 sal-31 ta' Diċembru 2004, kif stabbilit fl-Anness. Artikolu 2 Għandha tinbeda rivista tal-pjan tax-xogħol qabel il-31 ta' Diċembru 2004. Artikolu 3 Din id-Deċiżjoni hija indirizzata lill-Istati Membri. Magħmula fi Brussel, fil-21 ta' Diċembru 2001. Għall-Kummissjoni Margot Wallström Membru tal-Kummissjoni [1] ĠU L 237, tal-21.8.1991, p. 1. [2] ĠU L 114, ta' l-24.4.2001, p. 1. -------------------------------------------------- ANNESS IL-PJAN TA' XOGĦOL KOMUNITARJU DWAR L-EKO-TIKKETTA DAĦLA L-eko-tikketta Komunitarja ddaħħlet fis-sena 1992 sabiex tinkoraġġixxi n-negozji li jiżviluppaw prodotti b'impatt ambjentali mnaqqas matul iċ-ċiklu kollu tal-ħajja tagħhom, u sabiex tipprovdi lill-konsumaturi b'tagħrif aħjar dwar dawn l-impatti. Minn dakinhar, ġew żviluppati avviċinamenti ġodda tal-politika dwar l-oġġetti u s-servizzi sostenibbli. Dawn l-isforzi midħula għalihom fil-livelli kollha politiċi sabu l-qofol tagħhom fil-Green Paper dwar il-Politika Integrata tal-Prodotti [1] (IPP). Dan id-dokument jipproponi strateġija ġdida sabiex issaħħaħ u tiffoka mill-ġdid il-politiki ambjentali li għandhom x'jaqsmu mal-prodott u jiżviluppa s-suq għal prodotti iktar ħodor (favur l-ambjent) li jrid ikun ukoll wieħed mill-elementi ċavetta tas-sitt programm ta' azzjoni dwar l-ambjent - l-Ambjent 2010: "Il-ġejjieni tagħna, il-għażla tagħna" [2]. L-istrateġija kif proposta mill-Kummissjoni fil-Green Paper dwar il-Politika Integrata tal-Prodotti, bħal issa qiegħda tiġi diskussa minn istituzzjonijiet oħra Ewropej u dawk li għandhom interessi fiha. Ir-riżultat ta' dan id-dibattitu wiesa' jrid jipprovdi intwitu dwar kif l-istrateġija tal-politika integrata tal-prodotti tista' tiġi integrata b'suċċess fil-politka ambjentali. Id-dibattitu jrid ukoll ikun is-sies tal-White Paper ġejjiena li tiddikjara l-konklużjonijiet tal-Kummissjoni sabiex jiġi implimentat dan l-avviċinament IPP. L-istrateġija, kif proposta fil-Green Paper, tinkludi tliet elementi prinċipali, jiġifieri l-mekkaniżmi tal-prezzijiet, id-domanda ħadra (favur l-ambjent) tal-konsumatur u miżuri favur id-disinn u l-użu tal-prodotti iktar favur l-ambjent. Fost ħwejjeġ oħra, il-konsumaturi għandhom jingħataw aċċess eħfef għal tagħrif li jista' jinftiehem, rilevanti u kredibbli permezz ta' strateġija msaħħa u ffokata mill-ġdid dwar it-tikkettjar ambjentali. Dan jiftaħ opportunitajiet ġodda għall-eko-tikketta Ewropea, li sa issa kellha titħaddem bi ftit li xejn appoġġ minn miżuri oħra politiċi, u għadha ma kisbitx livell sodisfaċenti ta' viżibbilta fis-suq. Ġewwa l-iskema ta' l-eko-tikketti Ewropej jinsabu tagħrif u kompetenzi konsiderevoli rigward il-politika dwar il-prodotti msejsa fuq il-ħsieb dwar iċ-ċiklu tal-ħajja li għandu jiġi magħmul disponibbli lil min għandu interessi involut li jiżviluppa iktar l-avviċinament tal-politika integrata tal-prodotti. Għalhekk, dan il-pjan tax-xogħol għandu jiġi magħruf fil-kuntest tad-diskussjonijiet li għadhom għaddejjin dwar il-politika integrata ta' l-UE rigward il-prodotti u l-iżvilupp tas-sitt programm ambjentali u l-istrateġija Komunitarja dwar żvilupp sostenibbli. L-istrateġija ta' l-Unjoni Ewropea dwar l-iżvilupp sostenibbli tifforma parti mit-tħejjijiet tagħha għall-Laqgħa Dinjija l-iktar għolja dwar l-Iżvilupp sostenibbli li sejra ssir f'Johannesburg. F'din il-laqgħa l-iktar għolja, wara l-proċess ta' Rio tas-sena 1992, l-Unjoni Ewropea trid tfittex li tikseb "negozjati globali" dwar l-iżvilupp sostenibbli. Il-Kunsill Ewropew ta' Göteborg [3] ta' Ġunju 2001 qabel dwar strateġija għall-iżvilupp sostenibbli u żied dimensjoni ambjentali lill-proċess ta' Lisbona dwar ix-xogħol, ir-riforma ekonomika u l-koeżjoni soċjali. Billi ssemmiet espliċitament il-politika integrata tal-prodotti bħala kompitu ta' reponsabbiltà konġunta u billi ġiet mistiedna l-industrija biex tieħu sehem fl-iżvilupp u l-użu iktar wiesa' tat-teknoloġiji ħbieb għall-ambjent, il-Kunsill Ewropew innifsu enfasizza l-importanza li jifred ir-relazzjoni bejn it-tkabbir ekonomiku mill-użu tar-riżorsi. It-tikkettjar ambjentali jrid jikkostitwixxi element importanti f'dawn l-avviċinamenti ġodda kollha, bit-tikketti ISO tat-tip I (tikketti msejsa fuq iċ-ċiklu tal-ħajja, iċċertifikati minn partijiet terzi li jsegwu l-ISO 14024) bħalma hija l-eko-tikketta Komunitarja, biex b'hekk tintgħamel kontribuzzjoni sinjifikanti. Għandu jiġi kkonoxxut illi l-eko-tikketta, kemm bħala skema volontarja u kemm bħala waħda selettiva, ma għandhiex il-qawwa u l-universalità li jistgħu jipprovdu l-miżuri bħalma huma r-regolamenti. Iżda, skemi tajba ta' tikkettjar ambjentali jridu jibqgħu jattiraw lill-konsumaturi minħabba l-immedjatezza u s-sempliċità tagħhom. Huma wkoll ħbieb għan-negozju għaliex jaġixxu bħala tejjieba tal-prodott u joffru vantaġġi fil-marketing fil-punt tal-bejgħ. B'żieda ma' dan, l-eko-tikketta toffri punt ta' referenza ta' l-eċċellenza ambjentali fil-livell ambjentali, per eżempju billi tagħmel il-kisba pubblika iktar ħadra (favur l-ambjent) u sabiex jiġu identifikati l-prodotti ħodor (favur l-ambjent) li fuqhom tista' titnaqqas it-taxxa. Barra minn hekk, fl-abbozz tad-direttiva dwar l-impatt ambjentali tat-tagħmir elettriku u elettroniku, l-eko-tikketta hija proposta li tagħti l-preżunzjoni tal-konformità mal-ħtiġiet tad-direttiva. Fl-aħħarnett, filwaqt li huwa ċar illi l-eko-tikketta Komunitarja għadha ma kisbitx il-penetrazzjoni sodisfaċenti tas-swieq, bħalissa tinsab f'pożizzjoni aħjar minn qatt qabel, b'firxa titwessa' kontinwament tal-gruppi ta' prodotti bl-eko-tikketti fi kważi l-Istati Membri kollha u applikazzjonijiet ġodda deħlin il-ħin kollu. Barra minn dan, perspettivi ġodda, bħall-PIP b'mod ġenerali u li l-kisba pubblika ssir ħadra (favur l-ambjent) b'mod partikolari qegħdin jiftħu l-opportunitajiet għal swieq ġodda. Madankollu, għad fadal ħafna xi jsir sabiex l-eko-tikketta ssir iktar attrattiva għall-fabbrikanti, id-distributuri, il-konsumaturi u dawk li għandhom interessi. B'mod partikolari, jeħtieġ isir magħruf iktar fil-wisa' illi l-eko-tikketta hija tikketta ta' eċċellenza ambjentali li għandha numru ta' qawwiet uniċi. Hija l-unika eko-tikketta tassew Ewropea, billi hija valida fost il-15-il Stat Membru ta' l-UE u t-tliet Stati Membri taż-ŻEE. Hija tikketta pubblika, mhux waħda privata, żviluppata bl-awtorità ta' l-istituzzjonijiet Ewropej. Il-kriterji huma żviluppati wara konsultazzjoni estensiva ħafna bejn il-partijiet kollha interessati, inklużi l-awtoritajiet pubbliċi, ir-rappreżentanti tal-konsumaturi u l-organizzazzjonijiet ambjentali mhux governattivi (NGOs), l-industrija, l-intrapriżi ż-żgħar u ta' daqs medju (SMEs), id-distributuri u oħrajn. Hija tikketta ambjentali, mhux tikketta dwar is-saħħa jew il-kwalità, għalkemm dawn jiġu kkonsidrati wkoll. Tqis l-istadji kollha taċ-ċiklu tal-ħajja tal-prodott, jiġifieri mhix tikketta ta' ħruġ wieħed jew limitata għall-karatteristiċi tal-prodott innifsu. Tuża l-istess logo għal firxa wiesgħa ta' gruppi ta' prodotti, u għalhekk tingħaraf bla xkiel mill-konsumatur, li jista' jibqa' fiduċjuż illi l-prodott li jġorr it-tikketta huwa wieħed mill-aħjar rigward it-twettiq tax-xogħol tiegħu ambjentali. Din mhijiex pretensjoni fiha nfisha tal-fabbrikant, peress li l-kriterji jiġu ċertifikati, verifikati u monitorjati minn parti terza indipendenti (wieħed mill-korpi kompetenti li jagħtu l-eko-tikketti). Il-mira fundamentali ta' dan il-pjan tax-xogħol hija, għalhekk, li tibni fuq dawn is-sisien sodi u tistabbilixxi l-programm tax-xogħol għat-tliet snin li jkun imiss li jrid: - jagħmel l-eko-tikketta strument iktar ta' suċċess u efgettiv sabiex tittejjeb il-kwalità ambjentali tal-prodotti u s-servizzi, - jikkontribwixxi sabiex jagħmel il-konsum iktar sostenibbli, u għall-miri tal-politika ddikjarati fl-istrateġija Komunitarja ta' l-iżvilupp sostenibbli, is-sitt programm ta' azzjoni dwar l-ambjent u l-White Paper ġejjiena dwar l-Istrateġija tal-Politika Integrata tal-Prodotti, - jagħmel l-iktar użu effettiv tar-riżorsi allokati lill-iskema mill-Kummissjoni, l-Istati Membri u l-membri tal-Bord ta' l-Eko-tikkettjar ta' l-Unjoni Ewropea (EUEB) [4]. L-ISTRATEĠIJA GĦALL-IŻVILUPP TA' L-ISKEMA MIS-SENA 2002 SAS-SENA 2004 1. Il-Politika u l-istrateġija L-eko-tikketta Komunitarja qiegħda kontiwament tiżviluppa u taddatta ruħha għall-politika u l-istrateġija tagħha fuq skond fit-tul, li teħtieġ li tiġi integrata mill-qrib, fost ħwejjeġ oħra, mad-diskussjonijiet dejjem għaddejjin rigward il-politika integrata ta' l-UE dwar il-prodotti, ma' l-iżvilupp tas-sitt programm ambjentali ta' azzjoni u ma' l-istrateġija Komunitarja dwar l-iżvilupp sostenibbli. L-eko-tikketta teħtieġ ukoll li ssegwi mill-qrib l-iżviluppi iktar wiesgħa fil-għoti tat-tikketti lil-prodotti, inklużi it-tikketti tat-tip II u III ta' l-ISO kif ukoll it-tikketti dwar l-etika, il-kwalità u s-saħħa. Sabiex tiġġestjona b'mod iktar effettiv id-diskussjonijiet varji rrelatati u ċ-ċirkolazzjoni tat-tagħrif, kemm ġewwa l-iskema kif ukoll rigward fora esterni, u sabiex tħejji u tmexxi d-dibattitu dwar il-ġejjieni ta' l-iskema, għandu jiġi stabbilit grupp attiv u permanenti għall-politika tal-ġestjoni. Il-mira Li tissokta tiġi żviluppata u adattata l-politika u l-istrateġija fuq skond it-tul ta' l-iskema, kif ukoll l-integrazzjoni ta' l-eko-tikketta fil-politiki varji li qegħdin jiġu żviluppati fejn għandu x'jaqsam il-konsum sostenibbli (bħalma huma l-PIP, it-tħaddir (favur l-ambjent) tal-kisba pubblika, tikkettjar usa', taxxi mnaqqsa għall-prodotti ħodor (favur l-ambjent), eċċ.). Il-miżuri ta' implimentazzjoni Il-EUEB għandu jistabbilixxi grupp pemanenti għall-politika tal-ġestjoni, sabiex jiżviluppa l-politika u l-istrateġija tiegħu fuq skond fit-tul, u sabiex jikkordina u jipprovdi inputs għall-iżviluppi tal-politika msemmija hawn fuq. Dawn il-kwistjonijiet dwar il-politika għandhom jiġu diskussi wkoll matul il-laqgħat Presidenzjali [5]. 2. Il-miri għat-titjib ambjentali u l-penetrazzjoni tas-swieq Il-miri għat-titjib ambjentali u l-penetrazzjoni tas-swieq huma l-essenza tagħhom: (a) sabiex iwessgħu n-numru tas-swieq potenzjalment miftuħa għall-prodotti bl-eko-tikketta billi jespandu progressivament il-firxa tal-gruppi ta' prodotti ta' l-eko-tikketta, (b) ġewwa kull wieħed minn dawn il-gruppi ta' prodotti/swieq, li jżidu b'mod sinjifikanti id-dehra ta' l-eko-tikketta (jiġifieri, in-numru tal-gruppi ta' prodotti bl-eko-tikketta fis-suq), (ċ) u b'hekk isaħħu kontinwament il-benefiċċji ambjentali ġenerali ta' l-iskema u l-kontribuzzjoni tagħha sabiex tagħmel il-konsum iktar sostenibbli (a) L-iżvilupp tal-grupp ta' prodotti Sa issa ġew adottati l-kriterji għal 17-il grupp ta' prodotti (il-karti rqaq tas-sarr, il-magni tal-ħasil tal-platti, l-oġġetti li jtejbu l-ħamrija, l-imtieraħ tas-sodod, iż-żebgħa u l-verniċijiet għal fuq ġewwa, ix-xedd tas-saqajn, il-prodotti tessili, il-kompjuters personali, id-deterġenti tal-ħasil tal-ħwejjeġ, id-deterġenti għall-magni tal-ħasil tal-platti, il-karta saħħara, il-bozoz tad-dawl, il-kompjuters portabili, ir-refriġeraturi, il-magni tal-ħasil tal-ħwejjeġ, l-oġġetti tat-tindif għall-użi kollha u sanitarji, id-deterġenti għall-ħasil tal-platti bl-idejn). Għaddej ix-xogħol fuq mill-inqas ħames gruppi oħra ta' prodotti (il-kisi ta' l-art iebsa, it-televiżjonijiet, il-għamara, il-magni tal-knis, u l-akkommodazzjoni turistika), u għandhom jiġu finalizzati fis-sena 2002. Il-mira fuq skond fit-tul hija li jiġi stabbilit sett ta' gruppi ta' prodotti li jifformaw firxa kompleta suffiċjentement ta' prodotti li jattiraw lill-bjejiegħa bl-imnut, lill-fabbrikanti u lill-konsumaturi, u li l-kriterji tagħhom ikunu jistgħu wkoll jiġu ġġestjonati skond ix-xogħol meħtieġ sabiex jiġu stabbiliti u rriveduti b'mod regolari. Fuq l-iskond qasir dan għandu jkun ta' bejn 25 u 35 grupp ta' prodotti (ara t-Taqsima 4a, u t-Taqsimiet 3a u l-Appendiċi għall-lista mhux eżawrjenti tal-gruppi ta' prodotti ta' prijorità). L-iskop għal kull grupp ta' prodotti għandu, meta approprjat, jiġi mwessa' progressivament, per eżempju sabiex jinkludi wkoll ċerti prodotti għal użu professjonali. L-iskema, il-proċeduri u r-riżorsi tagħha bħalissa huma hekk illi kull sena jistgħu jsiru bejn erba' u tmien deċiżjonijiet tal-Kummissjoni dwar il-kriterji ta' grupp ta' prodotti. Ir-reviżjoni tal-gruppi eżistenti tal-prodotti għandha, b'mod ġenerali, issir bejn kull erba' jew ħames snin (għalkemm dan il-perjodu taż-żmien għandu jiġi addattat fuq il-bażi ta' każ b'każ), li jimplika bejn madwar minn erba' sa' sitt reviżjonijiet kull sena, u b'hekk jippermetti forsi żewġ gruppi ġodda ta' prodotti li jiġu stabbiliti kull sena. Il-mira Li jiġi stabbilit sett ta' gruppi ta' prodotti li jifforma firxa kompleta suffiċjentement, u li tista' tiġi ġestita, ta' prodotti sabiex jattiraw lill-bejjiegħa bl-imnut, lill-fabbrikanti u lill-konsumaturi. Fi żmien ħames snin, in-numru tal-gruppi stabbiliti ta' prodotti għandu jiżdied b'bejn 25 u 35. Il-miżuri ta' implimentazzjoni Filwaqt li jqisu l-lista tal-prijoritajiet tal-gruppi ta' prodotti, il-Kummissjoni, il-EUEB u l-Istati Membri għandhom, b'żieda mat-twettiq tar-reviżjonijiet meħtieġa, jistabbilixxu grupp ġdid jew tnejn ta' prodotti għal kull sena tal-pjan tax-xogħol. It-tul-taż-żmien tal-validità tal-kriterji tal-grupp ta' prodotti għandu b'mod ġenerali jkun ta' minn erba' sa ħames snin (għalkemm din il-linja gwida għandha tiġi addattata fuq il-bażi ta' każ b'każ). Sabiex jiffaċilita li jiġu ffissati l-kriterji, il-EUEB għandu jistabbilixxi grupp tax-xogħol sabiex jindirizza kwistjonijiet orizzontali komuni għal ħafna gruppi ta' prodotti (eż. ir-ritardanti tan-nar, il-pakkeġġjar, eċċ.). (b) Il-penetrazzjoni tas-swieq, il-viżibbiltà u l-konoxxenza tal-konsumaturi Jeżistu erba' parametri sabiex ikejlu l-viżibbiltà ta' l-eko-tikketta: - il-kumpanniji: in-numru tal-kumpanniji kkonferiti bl-eko tikketta, - il-prodotti: in-numu tal-prodotti li għalihom dawn il-kumpanniji għandhom l-eko-tikketta, - l-oġġetti: in-numru ta' l-oġġetti ta' dawn il-prodotti mqiegħda fis-suq li jġorru l-eko-tikketta. - il-valuri: il-valur tal-fabbrika tal-bejgħ ta' dawn l-oġġetti. Bħalissa (Awissu 2001) 83 kumpannija jużaw l-eko-tikketta (ipparagunat mas-37 ta' Marzu 2000), fuq numru ta' mijiet tal-prodotti tagħhom. It-tessuti u ż-żebgħa u l-verniċijiet huma bil-bosta l-iktar gruppi ta' prodotti li għamlu suċċess skond in-numru ta' l-applikanti. Il-karta rqiqa tas-sarr tgħodd għal proporzjon sinnifikanti tal-valur globali tal-bejgħ ta' l-oġġetti bl-eko-tikketta. Id-distribuzzjoni tal-pussessuri ta' l-eko-tikketta u tal-prodotti tagħhom fl-Unjoni Ewropea u z-Żona Ekonomika Ewropea għadu xi ftit jew wisq mhux egwali, imma pparagunat mal-qagħda sena ilu, turi firxa aħjar u iktar ibbilanċjata tal-prodotti fi 12 mis-17-il grupp ta' prodottu bil-pussessuri tal-liċenzja fi 13 mit-18-il pajjiż parteċipant. Għas-sena 2000, l-informazzjoni proviżorja tagħti bejgħ ta' madwar 17-il miljun oġġett bl-eko-tikketta bil-valur tal-fabbrika ta' madwar EUR 38 miljun. F'termini tal-penetrazzjoni attwali tas-swieq, il-prodotti Komunitarji bl-eko-tikketta għadhom madankollu relattivament insinjifikanti, hekk li bħalissa jirrappreżentaw inqas minn 1 % tas-suq totali għall-gruppi differenti ta' prodotti. Per eżempju, il-valur mill-fabbrika tal-bejgħ taż-żebgħa u l-verniċijiet għal fuq ġewwa fil-UE kien bejn wieħed u ieħor ta' EUR 8 miljuni fis-sena 1999, ipparagunat tal-valur totali tal-bejgħ taż-żebgħa kollha dekorattiva ta' madwar EUR 7200 miljun. Il-mira fuq skond qasir hija għalhekk li jiżdied konsiderevolment in-numru tal-prodotti ttikkettjati, sabiex jagħmel l-eko-tikketta tidher iktar fis-suq u sabiex iżid l-impatt ambjentali tagħha. Il-mira għal skond fit-tul hija li ssaħħaħ din id-dehra bla waqfien hekk li l-eko-tikketta tersaq lejn il-potenzjal teoretiku sħiħ tal-penetrazzjoni tas-swieq, li ġeneralment tinsab bejn il-1 % u t-30 % tas-suq ġenerali (jiddependi mill-grupp ta' prodott fil-kwistjoni u s-selettività tal-kriterji ta' l-eko-tikketti li għandha x'taqsam magħhom). Għandu jiġi enfasizzat illi l-esperjenza globali ta' l-eko-tikketti tat-tip I hija illi mhux spiss li tinkseb xi ħaġa qrib dawn il-livelli tal-penetrazzjoni tas-swieq, u b'mod ġenerali dan jista’ jinkiseb biss għal grupp jew tnejn ta' prodotti fi swieq ristretti ġeografikament. L-eko-tikketta għandha għalhekk tħaddan bersalji realistiċi imma fl-istess ħin ambizzjużi. Fuq l-iskond qasir, sabiex jinkiseb livell minimu tad-dehra, trid tinħtieġ żieda annwali ta' mill-inqas 25 % tal-valur u/jew in-numru ta' oġġetti bl-eko-tikktta. Il-viżibbiltà hija ’l bogħod milli tkun kunċett preċiż, imma safejn u sakemm jirrigwarda l-eko-tikketta, dak li jkun għandu jikkonsidra d-dehra minima li trid tinkiseb jekk il-konsumaturi fil-UE u fiż-Żona EE kollha jkollhom il-possibbiltà li jagħżlu prodotti ta' kwalitajiet differenti bl-eko-tikketta matul ix-xirja tagħhom, mingħajr ma jkollhom għalfejn ifittxuhom b'xogħol kbir. Definizzjoni kruda ta' linja gwida tista’, per eżempju, tkun dik illi l-prodotti bl-eko-tikketta ta' mill-inqas tlieta jew erba’ gruppi ta' prodotti għandhom jitqiegħdu fis-suq f'kull Stat Membru, fil-kwantitajiet li jirrappreżentaw mill-inqas 1 % tas-suq globali ta' dawn il-gruppi ta' prodotti. F'dan ir-rigward, l-awtoritajiet kompetenti ta' l-eko-tikketti f'kull Stat Membru identifikaw ċerti gruppi eżistenti ta' prodotti sabiex jimmiraw il-marketing u l-promozzjoni tagħhom lejhom, li jinkludu b'mod partikolari t-tessuti, ix-xedd tas-saqajn, iż-żebgħa u l-verniċijiet, l-oġġetti li jtejbu l-ħamrija u l-karta rqiqa tas-sarr. Filwaqt li, fl-analiżi finali, id-deċiżjoni jekk tintużax l-eko-tikketta jew le qiegħda fl-intier tagħha għand il-kumpanniji individwali (u essenzjalment tittieħed fuq il-bażi tal-fatturi ekonomiċi u tal-marketing), il-EUEB, l-Istati Membri u l-Kummissjoni jistgħu madankollu jinfluwenzaw il-penetrazzjoni tas-swieq ta' l-eko-tikketta. Flimkien mal-promozzjoni attiva ta' l-eko-tikketta fost dawk kollha li għandhom interessi (ara wkoll it-taqsima dwar l-azzjonijiet konġunti ta' promozzjoni), il-konsultazzjonijiet estensivi u d-djalogu matul iż-żmien li fih jiġu stabbiliti l-kriterji jimmiraw li jiksbu l-aħjar bilanċ possibbli bejn l-ambizzjoni ambjentali u l-probabbiltà teknika, sabiex ikunu attraenti għall-fabbrikanti, id-distributuri u l-konsumaturi. Filwaqt li iktar fabbrikanti u bejjiegħa bl-imnut rilevanti huma issa konxji mill-eko-tikketta u mill-opportunitajiet li l-iskema l-ġdida tippreżenta f'relazzjoni mal-prodotti, bħala partijiet li għandhom interessi għandhom ikunu mgħarrfa b'mod korrett malajr kemm jista' jkun. L-istudji varji midħula għalihom mill-Kummissjoni Ewropea għal dawn l-aħħar ftit tas-snin, taw dawl qawwi fuq uħud mix-xkilijiet komuni fil-proċess tat-tagħrif, fost ħwejjeġ oħra, dwar in-nuqqas li jiddifferixxi imma li għadu jeżisti tat-tagħrif rigward l-iskema u l-opportunitajiet tagħha u l-perċezzjoni ta' l-eko-tikketta bħala għodda relattivment dgħajfa tal-marketing. Fatturi oħra jinkludu n-nuqqas ta' qalb fil-parteċipazzjoni fl-iskemi ta' l-eko-tikketti per se u d-diffikultajiet ta' l-applikanti, b'mod partikolari f'numru ta' gruppi ta' prodotti, li jissodisfaw il-kriterji selettivi għaliex dawn mhux dejjem ikollhom il-kontroll sħiħ fuq il-katina intiera tal-provvista tagħhom (e.g. it-tessuti). Ħafna minn dawn l-ostakoli huma minħabba l-problemi tal-komunikazzjoni u tal-koperazzjoni bejn l-atturi involuti fil-promozzjoni u d-diffużjoni ta' l-iskema u jiġu ttrattati f'dan il-pjan tax-xogħol. Aspett ieħor, rilevanti ħafna għall-viżibbiltà u l-penetrazzjoni tas-swieq u għalhekk ta' benefiċċju ambjentali dirett tat-tikketta, huwa enfasizzat fil-kuntratt reċenti dwar il-marketing ta' l-eko-tikketta fil-Greċja fejn l-istudju għamel sforz sabiex iżid il-għarfien tal-logo għamla ta' fjura ta' l-eko-tikketta fost il-pubbliku ġenerali. Sabiex il-logo jinfluwenza l-għażla tal-konsumatur, il-konsumatur għandu jkun kapaċi jifhem (billi jkun jaf, jew ikun sama', jew jaqra t-tikketta jew il-fuljetti li jakkumpanjawha, eċċ.) illi prodott li jġorr l-eko-tikketta għandu impatt ambjentali mnaqqas. Per eżempju, stħarriġ li sar qabel fil-Finlandja (1999) wera illi madwar 39 % tal-konsumaturi kienu jafu jew setgħu jaqtgħu xi jfisser il-logo Ewropew ta' l-eko-tikketta, għalkemm inqas (22 %) għarfuh direttament bħala l-eko-tikketta Komunitarja. Sakemm numru relattivament żgħir biss ta' prodotti jġorru l-eko-tikketta, l-azzjonijiet ta' promozzjoni għandhom, sabiex ikunu l-iktar effettivi taħt il-profil tal-ġestjoni u l-ispejjeż, jikkonċentraw iktar fuq il-fabbrikanti u d-distributuri milli fuq il-konsumaturi. Hekk kif dawn il-fabbrikanti u distributuri jibdew jużaw l-eko-tikketta, u titwettaq iktar promozzjoni li għandha x'taqsam magħha, għandha nistennew illi tiżdied ir-rata tal-għarfien, u f'dan il-punt għandhom ikunu siewja l-azzjonijiet li jqajmu l-konoxximent diretti speċifikament lejn il-konsumatur. Sadattant, tlestiet serje ta' fuljetti, li jispjegaw il-miri u t-tifsira ta' l-eko-tikketta għal gruppi speċifiċi ta' prodotti, mill-Kummissjoni sabiex takkumpanja l-prodotti bl-eko-tikketta huma u jinbiegħu lill-konsumatur. Dawn għandhom issa jitqassmu iktar sistematikament mill-membri tal-EUEB. Saħansitra bir-riżorsi inġenti tal-marketing, jgħaddu s-snin sakemm l-ismijiet kummerċjali jistabbilixxu ruħhom u jingħarfu fil-wisa'. Filwaqt li l-mira fuq skond fit-tul għandha tkun illi iktar min-nofs tal-konsumaturi Ewropej jagħrfu l-eko-tikketta Ewropea bħala tikketta ta' eċċellenza ambjentali, għandu jiġi rrikonoxxut illi dan jista' jitqarreb lejh biss b'mod progressiv. Fuq l-iskond qasir, u fil-limiti tar-riżorsi disponibbli, għandhom jiġu midħula għalihom stħarriġiet sabiex jimmonitjaw il-grad tal-għarfien u sabiex isegwu l-iżvilupp tal-konoxxenza tal-konsumatur. Għandhom jiġu mikxufa u mqiegda f'posthom modi sabiex jiżdiedu dawn iċ-ċifri. B'mod partikolari, il-kampanja Daniża ta' promozzjoni għall-konsumaturi mis-sena 2000 sas-sena 2001 uriet illi huwa possibbli li jsir titjib sinjifikanti fil-konoxximent tal-konsumaturi (f'dan il-każ żieda għal erba' darbiet sa 20 %), bil-koperazzjoni u l-kordinament mill-qrib ħafna tal-fabbrikanti u d-distributuri f'settur partikolari. Il-fattur ċavetta għal dan is-suċċess kien illi l-prodotti bl-eko-tikketta (it-tessuti u d-deterġenti) kienu mqiegħda fis-suq minn numru kbir ta' fabbrikanti fl-istess waqt li kienet imnedija l-kampanja tal-pubbliċità (bit-televiżjoni, bil-fuljetti fuq il-post tal-bejgħ, eċċ.). Il-miri Iż-żieda annwali ta' mill-inqas 25 % tal-valur u/jew in-numru ta' l-oġġetti bl-eko-tikketta, Li jinkiseb qabel it-tmiem tal-pjan tax-xogħol livell minimu ta' viżibbiltà f'żewġ terzi ta' l-Istati Membri, Il-fabbrikanti u l-bjjiegħa bl-imnut kollha rilevanti għandhom ikunu konxji mill-eko-tikketta. Fuq l-iskond fit-tul, iktar min-nofs il-konsumaturi Ewropej għandhom jagħrfu l-logo ta' l-eko-tikketta Komunitarja bħala tikketta ta' eċċellenza ambjentali. Il-miżuri ta' implimentazzjoni Il-EUEB għandu, qabel it-tmiem ta' l-ewwel sena tal-pjan tax-xogħol, iqiegħed fil-post il-mekkaniżmi tar-rappurtaġġ sabiex jistabbilixxu l-istatistiċi annwali sabiex jittraċċjaw il-penetrazzjoni tas-swieq ta' gruppi differenti ta' prodotti. Il-EUEB għandu, qabel it-tmiem ta' l-ewwel sena tal-programm tax-xogħol, jiżviluppa l-kriterju msemmi hawn fuq għal-livell minimu tal-viżibbiltà ta' l-eko-tikketta u jivvaluta f'liema pajjiżi jkun inkiseb dan. Il-EUEB, l-Istati Membri u l-Kummissjoni għandhom għat-tul kollu taż-żmien tal-pjan tax-xogħol ta' l-eko-tikketta, jindaħlu li, individwalment u/jew kollettivament, iwettqu azzjonijiet sabiex jippromwovu l-eko-tikketta Komunitarja. B'mod partikolari, għandhom jiġu mmirati lejhom il-bejjiegħa bl-imnut u l-uffiċjali tal-kisba pubblika (ara hawn taħt). Dawn l-azzjonijiet għandhom jiġu rrappurtati (u t-tagħrif dwarhom skambjat) matul il-laqgħat Presidenzjali tal-EUEB li jsiru darbtejn fis-sena. Għandhom jiġu rrappurati wkoll ir-riżorsi dedikati għall-promozzjoni u, safejn u sakemm possibbli, għandhom ikunu mill-inqas 50 % ta' dawk iddedikati għall-iżvilupp u r-reviżjoni tal-gruppi tal-prodotti. B'mod parallel, għandu jiġi mfittex u meqjus it-tagħrif mogħti lura minn dawk li għandhom interessi. F'kull Stat Membru, il-korpi kompetenti, il-gruppi li għandhom interess u l-awtoritajiet pubbliċi ta' l-eko-tikketti għandhom jidentifikaw ċerti gruppi stabbiliti ta' prodotti bħala ta' prijorità u, meta approprjat, għandhom jiffokaw parti sinjifikanti mill-isforzi tagħhom tal-marketing fuq dawn. Il-EUEB għandu jiżviluppa metodoloġija effettiva taħt il-profil tal-ġestjoni u l-ispejjeż sabiex jimmonitorja l-għarfien mill-konsumatur tal-logo ta' l-eko-tikketta Komunitarja u għandu jiżviluppa azzjonijiet effettivi taħt il-profil tal-ġestjoni u l-ispejjeż sabiex iżid dan b'mod progressiv. Ara wkoll l-azzjonijiet konġunti ta' promozzjoni (it-taqsimiet 4b u 5). (ċ) Il-benefiċċji ambjentali Il-mira ġenerali ta' l-eko-tikketta hija li tippromwovi l-prodotti li jkollhom il-potenzjalità li jnaqqsu l-impatti negattivi ambjentali, meta pparagunati ma’ prodotti oħra fl-istess grupp ta' prodotti, u b'hekk jikkontribwixxu għall-użu effiċjenti tar-riżorsi u livell għoli ta' protezzjoni ambjentali. Meta jagħmlu dan, il-mira tikkontribwixxi sabiex tagħmel il-konsum iktar sostenibbli, u għall-miri tal-politika ddikjarati fl-istrateġija Komunitarja ta' l-iżvilupp sostenibbli (per eżempju fl-oqsma tal-kambjament tal-klima, l-effiċjenza tar-riżorsi u l-eko-tossiċità), is-sitt programm ta' azzjoni dwar l-ambjent u l-White Paper ġejjiena dwar l-Istrateġija tal-Politika Integrata tal-Prodotti. L-istudji u r-rapporti li saru qabel urew illi huwa diffiċli li jiġu kkalkolati l-benefiċċji speċifiċi ambjentali ta' l-eko-tikketta minħabba d-diffikultà li dawn jiġu iżolati u mkejla mill-benefiċċji ambjentali miksuba permezz ta' miżuri ambjentali oħra. Huwa madankollu possibbli li jiġi stmat il-benefiċċju massimu potenzjali ambjentali li jista’ jinkiseb jekk il-prodotti kollha fi grupp ta' prodotti jissodisfaw il-kriterji ta' l-eko-tikketta. Meta jipproponu kriterji ġodda għal grupp ta' prodotti, l-istudji tekniċi għandhom jistmaw kemm jista jkun dan il-potenzjal massimu. B'mod ġenerali, il-benefiċċju dirett ambjentali ta' l-eko-tikketta huwa kkorelat bil-qawwi mal-penetrazzjoni tas-swieq tiegħu. Dan jinkiseb l-ewwelnett permezz tal-konsolidazzjoni u ż-żieda fil-bejgħ tal-prodotti bl-eko-tikketta, li jkollhom impatt iktar baxx ambjentali, u t-tieni nett permezz tat-titjib li l-fabbrikanti tagħhom ikollhom jagħmlu sabiex jissodisfaw il-kriterji ta' l-eko-tiketta. Il-progress fiż-żieda tal-benefiċċju ambjentali ta' l-eko-tikketta huwa dipendenti biċ-ċar fuq l-azzonijiet ta' promozzjoni u tal-marketing li jkunu diġà qegħdin jitwettqu u previsti f'dan il-pjan tax-xogħol. Fil-prattika, l-eko-tiketta għandha numru ta' benefiċċji importanti indiretti li mhumiex riflessi fin-numru tal-prodotti bl-eko-tikketta jew tal-liċenzji tagħhom. Dawn il-benefiċċji indiretti huma pożittivi u għandhom jiġu vvalutati u inkoraġġiti. Benefiċċju ċavetta indirett ambjentali ta' l-eko-tikketta huwa l-użu jiżdied ta' l-eko-tikketta jew ta' kriterji oħra ambjentali fil-kisba pubblika jew privata. L-Artikolu 10(2) tar-Regolament (KE) Nru 1980/2000 jiddikjara illi: "Sabiex jiġi inkoraġġit l-użu tal-prodoti bl-eko-tikketta l-Kummissjoni u l-istituzzjonijiet l-oħra Komunitarji, kif ukoll l-awtoritajiet l-oħra pubbliċi fil-livell nazzjonali għandhom, mingħajr preġudizzju għal-liġijiet Komunitarji, ikunu ta' eżempju meta jispeċifikaw il-ħtiġiet tagħhom tal-prodotti". Il-kisba pubblika tgħodd għal madwar 14 % [6] tad-domanda fis-suq Ewropew u x-xerrejja f'kumpanniji u organizzazzjonijiet oħra governattivi u mhux governattivi għandhom jiġu inkoraġġiti iktar sistematikament sabiex jużaw il-kriterji ta' l-eko-tikketta fis-sejħiet tagħhom għall-offerti. Id-dokument interpretattiv tal-Kummissjoni dwar il-kisba pubblika u l-ambjent [7] issa jiċċara kif dan jista' jsir. Madankollu, il-konoxxenza tax-xerrejja għadha mhix għolja biżżejjed sabiex ikollha effetti sinjifikanti fuq is-suq. Għalhekk, mira speċifika għandha tkun li tiżdied id-domanda tax-xerrej pubbliku u privat għall-prodotti favur l-ambjent matul is-snin li ġejjin. Għandhom jiġu midħula għalihom stħarriġiet u jiġu esplorati miżuri dwar kif jiġu miżjuda dawn iċ-ċifri. Għandu jiġu wkoll issottolineat illi din hija żona fejn l-impatt ta' l-eko-tikketta mhux bilfors ikun marbut man-numu tal-prodotti li jġorru l-eko-tikketta. Prodott jista’ jiġi muri li jissodisfa l-kriterji ta' l-eko-tikketta u għalhekk jiġi ppreferit mix-xerrej, mingħajr ma jkun meħtieġ li jkollu eko-tikketta. Benefiċċju simili indirett li mhux dejjem jiġi rifless fin-numru tal-prodotti li jġorru l-eko-tikketta huwa l-użu dejjem jiżdied tal-kriterji ta' l-eko-tikketta bħala standard li jrid jintlaħaq ta' eċċellenza ambjentali mill-kumpanniji fl-iżvilupp u saħansitra l-marketing tal-prodotti tagħhom. Per eżempju, numru ta' kumpanniji jiżguraw illi l-prodotti tagħhom jissodisfaw uħud mill-kriterji ta' l-eko-tikketta jew il-kriterji kollha mingħajr il-ħtieġa li japplikaw għall-eko-tikketta. Il-miri Li jikkontribwixxu sabiex jagħmlu l-konsum iktar sostenibbli, u għall-miri tal-politika ddikjarati fl-istrateġija Komunitarja ta' l-iżvilupp sostenibbli, is-sitt programm ta' azzjoni dwar l-ambjent u l-White Paper ġejjiena dwar l-Istrateġija tal-Politika Integrata tal-Prodotti, Li jiżviluppaw b'mod progressiv il-valutazzjonijiet kwalitattivi u kwantitattivi tal-benefiċċji diretti u indiretti ta' l-eko-tikketta, Fuq l-iskond medju, l-uffiċjali tal-kisba pubblika għandhom jiġu mgħarrfa dwar il-possibiltajiet li jużaw il-kriterji ta' l-eko-tikketta fis-sejħiet tagħhom għall-offerti, Fuq l-iskond medju, għandu jiġi żviluppat b'mod espliċitu r-rwol ta' l-eko-tikketta bħala livell immarkat li jrid jintlaħaq ta' eċċellenza ambjentali. Il-miżuri ta' implimentazzjoni Il-EUEB, l-Istati Membri u l-Kummissjoni għandhom għat-tul kollu taż-żmien tal-pjan tax-xogħol ta' l-eko-tikketta, jindaħlu, individwalment u/jew kollettivament, għal azzjonijiet sabiex jgħarrfu lill-uffiċjali tal-kisba pubblika u privata dwar l-opportunitajiet li jużaw il-kriterji ta' l-eko-tikketta fis-sejħiet tagħhom għall-offerti. Il-EUEB għandu jiżviluppa u jtejjeb il-metodoloġija u l-parametri sabiex jiġu stmati l-benefiċċji diretti u indiretti ta' l-eko-tikketta matul l-ewwel tliet snin ta' dan il-pjan. Għandhom jiġu stmati l-benefiċċji massimi potenzjali għal kull grupp ta' prodotti meta jistabblixxu kriterji ġodda jew riveduti. Għandha tiddaħħal strateġija sabiex timmonitorja, tivvaluta u żżid il-benefiċċji indiretti tal-kriterji ta' l-eko-tikketta. 3. Il-lista mhux eżawrjenti tal-gruppi ta' prodotti ta' prijorità (a) Il-gruppi ta' prodotti ta' prijorità Jeħtieġ li tiġi sodisfatta varjetà ta' kondizzjonijiet sabiex grupp ta' prodotti jiġi kkonsidrat bħala ta' prijorità għall-eko-tikketta Komunitarja. L-Artikolu 2(2) tar-Regolament (KE) Nru 1980/2000 b'mod partikolari jesprimi wħud mill-ħtiġiet li jirrigwardaw il-konvenjenza tiegħu għall-eko-tikketta. Il-prodott irid ikun sinifikati rigward is-suq intern u jinbigħ għall-konsum aħħari. Irid jinvolvi impatti sinjifikanti ambjentali li jkunu jistgħu jiġu influwenzati b'mod pożittiv mill-għażla tal-konsumaturi, u l-fabbrikanti u l-bejjiegħa bl-imnut iridu jkunu disposti li jqiegħdu l-eko-tikketta fuq il-prodotti tagħhom. F'termini oħra, il-gruppi ta' prodotti jridu jiġu stmati skond ir-rilevanza, il-potenzjal u l-kapaċità tagħhom li jiġu ddireġuti. Ir-rilevanza tirreferi għan-natura u l-kobor ta' l-impatti assoċjati ambjentali, il-potenzjal jirreferi għall-benefiċċji potenzjali ambjentali, u l-kapaċità li jiġu direġuti tirreferi għal safejn u sakemm il-grupp ta' prodotti jista' jiġi influwenzat mill-eko-tikketta. Appediċi 1 jagħti s-sommarju tal-punti ewliena ta' apprezzament għall-frażi "grupp kandidat ta' prodotti", Fuq il-bażi ta' din il-lista ta' kontroll ta' mistoqsijiet, kull grupp kandidat ta' prodotti għandu jiġi ggradat bħala "ta' prijorità għolja", "ta' prijorità medja", "ta' prijorità baxxa" jew "mhux ta' prijorità", u r-riżorsi jiġu allokati skond dawn il-prijoritajiet. Ma għandux jissokta x-xogħol fuq il-prodotti ggradati bħala "mhux ta' prijorità". Għal issa l-peżatura relattiva mogħtija lill kull waħda mill-mistoqsijiet għadha mhix stabbilita u tista' b'mod loġiku tassew tvarja minn każ għal każ. Barra minn hekk, teħtieġ tingħata konsiderazzjoni lill-iżviluppi fil-PIP (jiġifieri l-possibbiltajiet li jiġi zviluppat it-tikkettjar tat-tip II jew tat-tip III ta' l-ISO għall-gruppi ta' prodotti fil-kwistjoni). Il-prijorità ġenerali għal kull grupp ta' prodotti għandha tintasal għalija b'diskussjonijiet u l-consensus ġewwa l-EUEB. Il-metodoloġija (u għalhekk Appendiċi 1) għandha tissokta tiġi mtejba u aġġornata, u għandha tiġi applikata għall-gruppi ta' prodotti ta' prijorità f'Appendiċi 2, li jikludi l-gruppi ta' prodotti stabbiliti u għadhom għaddejjin kif ukoll is-suġġerimenti għal gruppi ġodda u possibbli ta' prodotti (il-gruppi kandidati ta' prodotti). Appendiċi 2 għandu mbagħad jiġi aġġornat kif jixraq, billi meta meħtieġ l-ismijiet tal-gruppi kandidati ta' prodotti jiġu addattati sabiex jitqies iktar mill-qrib l-iskop ġejjieni tagħhom. Għandu jiġi wkoll innotat illi matul il-kors tar-reviżjoni tal-gruppi stabbiliti ta' prodotti, l-iskop tagħhom, meta approprjat, jiġi estiż b'mod progressiv, per eżempju li jinkludi ċerti prodotti għall-użu professjonali. Huwa enfasizzat illi l-listi f'Appendiċi 2 mhumiex eżawrjenti, kif stabbilit fl-Artikolu 5 tar-Regolament (KE) Nru 1980/2000. Il-Kummissjoni tista', f'kull ħin, tagħti mandat lill-EUEB sabiex jiżviluppa u jirrevedi perjodikament il-kriterji ekoloġiċi, kif ukoll il-ħtiġiet ta' l-istima u l-verifika, għal grupp ta' prodotti mhux elenkat f'Appendiċi 2. Dawn il-listi jistgħu wkoll jiġu aġġornati matul il-perjodu taż-żmien tal-validità ta' dan il-pjan tax-xogħol (skond il-proċedura stabbilita fl-Artikolu 17 tar-Regolament (KE) Nru 1980/2000), u jistgħu jiżdiedu gruppi ġodda ta' prodotti. Il-miri Li jintgħamel l-aħjar użu tar-riżorsi allokati għall-iżvilupp tal-gruppi ta' prodotti billi jiffoka l-attenzjoni fuq dawk il-gruppi ta' prodotti li l-iktar li jixirqu l-eko-tikketta Komunitarja. Il-miżuri ta' implimentazzjoni Il-EUEB għandu jiżviluppa u jtejjeb il-metodoloġija tal-għoti tal-prijorità, b'mod parikolari billi jfittex kif jiżviluppa l-gradazzjoni ambjentali u billi jiżvilippa peżatura approprjata għall-mistoqsiejiet. Dan għandu jqis, fost ħwejjeġ oħra, is-suċċess jew id-disfatta tal-gruppi stabbiliti ta' prodotti, li għandhom jiġu analizzati b'mod espliċitu. Appendiċi 1 għandu jiġi aġġornat kif jixraq. It-tabella tal-gruppi ta' prodotti u l-prijoritajiet li għandhom x'jaqsmu magħhom f'Appendiċi 2 għandha tiġi aġġornata regolarment, wara konsulazzjoni mal-EUEB, u tiġi applikata l-metodoloġija deskritta hawn fuq. B'mod partikolari, għal dawk il-gruppi ta' prodotti f'Appendiċi 2 meta tkun għad trid tiġi stmata l-prijorità tagħhom, din l-istima għandha titwettaq malajr kemm jista' jkun. Fl-okkażjoni tar-reviżjoni ta' kull grupp ta' prodotti, il-prijorità tiegħu għandha tiġi stmata mill-ġdid mill-EUEB. (b) Id-deskrizzjoni fil-qosor tas-servizzi li għalihom l-iskema ma tapplikax. L-Artikolu 2 tar-Regolament (KE) Nru 1980/2000 ma jeskludi b'mod espliċitu l-ebda servizz mill-iskop ta' l-iskema ta' l-eko-tikketti. Il-gruppi kollha ta' prodotti, sewwa jekk oġġetti u sewwa jekk sevizzi, iridu madankollu jissodisfaw il-kondizzjonijiet stabbiliti fl-Artikolu 2(2), u jridu jkun bla ħsara għad-Deċiżjoni tal-Kummissjoni li tistabbilixxi l-kriterji ekoloġiċi għall-għotja ta' l-eko-tikketta lil dan il-grupp ta' prodotti. Bl-istess mod, l-Artikolu 3 tar-Regolament (KE) Nru 761/2001 tal-Parlament Ewropew u tal-Kunsill li jippermetti l-parteċipazzjoni volontarja mill-organizzazzjonijiet fi skema Komunitarja ta' l-eko-ġestjoni u l-verifika (EMAS), ma jeskludi b'mod espliċitu l-ebda servizz mill-iskop ta' l-EMAS. B'mod ġenerali, kull provveditur ta' servizz iddedikat li jtejjeb il-qadi tax-xogħol ġenerali ambjentali jista’ fuq l-inizjattiva tiegħu nnifsu japplika għal reġistrazzjoni fl-EMAS, ikun xi jkun it-tip ta' servizz li jipprovdi. Ma teżisti l-ebda raġuni a priori li l-eko-tikketta teskludi fuq l-iskond fit-tul servizz mill-iskop tagħha. Il-kostrizzjonijiet ta' l-Artikolu 2(2) tar-Regolament (KE) Nru 1980/2000 jkunu diġà Eskludew ħafna serivzzi oħra iktar minn oġġetti bħala li ma għandhomx impatti sinjifikanti jew potenzjal sinjifikanti ambjentali sabiex jaffettwaw it-titjib ta' l-ambjent permezz tal-għażla tal-konsumaturi. L-eko-tikketta Komunitarja għandha, għall-inqas fil-bidu, tikkonsidra iktar minnufih is-servizzi li għandhom aspett qawwi li għandu x'jaqsam ma' l-oġġetti, bħalma huma l-ħasil tal-karozzi (l-ilma, l-enerġija u d-deterġenti) jew is-servizzi tal-ħasil tat-tessuti (l-użu tal-magni tal-ħasil, it-trasport, l-enerġija, l-iskart, id-deterġenti, eċċ.). Raġuni waħda għal dan hija għaliex teżisti ħafna inqas esperjenza, jew fl-eko-tikketti Komunitarji jew fit-tikketti nazzjonali, rigward is-servizzi meta pparagunati ma' l-oġġetti, u bl-applikazzjoni tal-metodoloġiji taċ-ċiklu tal-ħajja għas-servizzi. Li jiġi stabbilit l-ewwel grupp ta' prodotti li għandu x'jaqsam mas-servizzi li jirrigwarda l-"akkommodazzjoni turistika" u l-ewwel esperjenzi ta' dan ikunu siewja f'dan il-kuntest. Jista' madankollu jkun ta' parir qawwi, matul it-tul taż-żmien ta' dan il-pjan tax-xogħol, li jibdew studji tal-probabbiltà fuq grupp jew tnejn ta' prodotti li għandhom x'jaqsmu mas-servizzi biex, fost ħwejjeġ oħra, tiżdied iktar fil-profondità ta' l-esperjenza tagħna fis-servizzi u li nifhmuhom. Jeżistu argumenti ċari tal-marketing favur li l-ewwel jitlestew il-"familji" ta' l-oġġetti li jiġbdu l-iktar lill-fabbrikanti, lill-bejjiegħa bl-imnut u lill-kosumaturi, u eventwalment kull servizz li jkollu x'jaqsam mill-qrib qabel il-bidu ta' familji ġodda msejsa fuq is-servizzi, bħalma huma l-finanzjament aħdar (favur l-ambjent) jew amministrazzjoni pubbika ħadra (favur l-ambjent). Ir-rwol ta' l-eko-tikketta Komuntarja fil-kuntest iktar wiesa' tal-IPP u żoni oħra tal-politika wkoll, għall-inqas fil-bidu, isejjaħ għal estensjoni tal-firxa ta' l-oġġetti koperti qabel ma tiġi żviluppata l-firxa tas-servizzi koperti bl-iskema. Madankollu, hekk kif jiżviluppa l-mod kif nifhmu l-oġġetti u s-servizzi, u kif ukoll jevolvi u jiżviluppa r-rwol ta' l-iskema ta' l-eko-tikketti, ċerti servizzi li għalissa għadhom mhumiex identifikati jistgħu tassew isiru prijorità leġittima għall-eko-tikketta. Bħala konklużjoni, huwa approprjat li ma jiġi eskluż ebda servizz partikolari. L-appliklazzjoni każ b'każ ta' din il-lista ta' kontroll hawn fuq għandha tipprovdi mod oġġettiv ta' gradazzjoni bejn il-gruppi ta' prodotti għall-oġġetti u tas-servizzi. Għandu wkoll jittieħed f'konsiderazzjoni jekk servizz mogħti għandux relazzjoni ċara mal-grupp eżistenti ta' prodotti. Bħala punt finali, għandhom jiġu enfasizzati r-rwoli kumplimentarji u ta' appoġġ reċiproku ta' l-eko-tikketta u l-EMAS (u skemi oħra ta' ġestjoni ambjentali bħall-ISO 14001). Fil-qosor ħafna, kumpannija li jkollha l-EMAS hija b'mod ċar waħda li hija ġġestjonata b'mod sistematiku mil-lat ambjentali u tkun qiegħda kontinwament ittejjeb il-qadi tagħha tax-xogħol ambjentali lil hemm mill-ħtiġiet minimi legali. Prodott li jġorr l-eko-tikketta huwa b'mod ċar wieħed mill-aħjar mil-lat ambjentali. Kumpannija bl-EMAS tibbenefika mill-użu tal-kriterji ta' l-eko-tikketta fil-politika ambjentali tagħha bħala mira ċara u pożittiva ambjentali għall-prodotti tagħha. Kumpannija li għandha jew trid l-eko-tikketta għall-prodotti tagħha tibbenefika mill-użu ta' l-EMAS sabiex tiġġestjona u żżomm il-konformità tagħha mal-kriterji li jkollhom x'jaqsmu magħha. Taħt l-iskema l-ġdida ta' l-eko-tikketta sar possibbli tnaqqis varju fil-piżijiet, per eżempju għall-kumpanniji ċċertfikati bl-EMAS jew bl-ISO, l-SMEs u dawk li jiċċaqalqu għall-ewwel darba. Il-miżuri ta' implimentazzjoni Il-EUEB għandu, matul l-ewwel tliet snin tal-pjan tax-xogħol, jiżviluppa l-metodoloġija sabiex jiġu stabbiliti l-kriterji ekoloġiċi għas-servizzi, u għandu jeżamina firxa tas-servizzi bil-ħsieb li jistma l-grad tagħhom tal-prijorità. Il-EUEB għandu, matul l-ewwel sentejn tal-pjan tax-xogħol, janalizza s-sinerġiji potenzjali bejn l-eko-tikketta u l-EMAS, kif ukoll l-iskemi tal-ġestjoni ambjentali bħall-ISO 14001. 4. L-iskemi ta' koperazjoni u kordinament bejn l-iskema ta' l-UE u skemi oħra ta' l-eko-tikketti fl-Istati Membri. Il-kordinament u l-koperazzjoni bejn l-eko-tikketta Komunitarja u l-eko-tikketti fl-Istati Membri l-oħra għandhom isiru iktar sistematiċi u komprensivi b'mod progressiv. Dan jista' jsaħħaħ b'mod sinjifikanti l-kontribuzzjoni ta' l-iskemi tat-tikkettjar fl-Ewropa fl-azzjonijiet tagħhom sabiex jippromwovu u jiżviluppaw konsum sostenibbli. Jeżisti numru ta' oqsma għal din il-koperazzjoni u kordinament, inklużi l-iskambju tat-tagħrif, il-promozzjoni konġunta u l-iżvilupp tal-grupp ta' prodotti. B'mod partikolari jistgħu jiġu ffrankati riżorsi konsiderevoli b'kordinament aħjar ta' l-iżvilupp tal-gruppi ta' prodotti. Il-mira Li b'mod progressiv u sistematiku jiġu żviluppati l-koperazzjoni u l-kordinament bejn l-eko-tikketta Komunitarja u l-eko-tikketti l-oħra fl-Istati Membri. Il-miżuri ta' implimentazzjoni Il-EUEB u l-eko-tikketti l-oħra fl-Istati Membri għandhom jistabbilixxu grupp permanenti tal-ġestjoni tal-koperazjoni u l-kordinament. (a) Il-kordinament ta' l-iżvilupp tal-grupp ta' prodotti L-eko-tikketta Komunitarja u t-tikketti l-oħra għandhom jiskambjaw b'mod sistematiku t-tagħrif dwar il-grupp eżistenti tagġhom ta' prodotti u dwar il-programmi tagħhom dwar l-iżvilupp tal-grupp ta' prodotti, u għandhom meta approprjat jikkordinaw l-isforzi tagħhom billi jiġbru flimkien ir-riżorsi, il-kompetenzi u r-riżultati. Dan iwassal għal tfaddil reċiproku, il-kjarifika tar-rwoli rispettivi ta' l-iskemi differenti, u jiffaċilita l-armonizzazzjoni (fil-każijiet meta tiketti simili jkollhom miri simili). Numru ta' avviċinamenti differenti għandhom, kull wieħed minnhom, il-vantaġġi tagħhom u għandhom jiġu żviluppati b'mod parallel. Għal kull grupp ta' prodotti f'kull tikketta, għandha ssir deċiżjoni konġunt rigward is-sitwazzjonijiet u l-possibbiltajiet differenti kif ġej: Iva għall-UE, le għan-nazzjonali jew reġjonali: fil-każijiet meta jeżistu l-kriterji ta' l-UE għal grupp mogħti ta' prodotti u t-tikketta nazzjonali jew reġjonali ma' jkollhiex minnhom, it-tikketta nazzjonali (reġjonali) għandha tiddeċiedi (u tgħarraf lill-EUEB): (i) jekk ma tridx tiżviluppa il-kriterji għal dan il-grupp ta' prodotti (jiġifieri li tkun disponibbli t-tikketta ta' l-UE biss). Din ikollha l-vantaġġ li tissimplifika l-għażla tal-fabbrikanti, issaħħaħ it-tikketta ta l-UE, u tkun teħtieġ marketing iktar attiv tat-tikketta ta' l-UE għal dan il-grupp ta' prodotti; (ii) jekk tridx tadotta l-kriterji ta' l-UE bħala kriterji nazzjonali (per eżempju bħalma għamlet l-Awstrija għall-bozoz tad-dawl). Dan ikollu l-vantaġġ li joffri lill-fabbrikanti nazzjonali l-għażla li jużaw it-tikketta nazzjonali u/jew it-tikketta ta' l-UE għall-marketing lokali tagħha, u t-tikketta ta' l-UE għall-marketing tagħha ġewwa l-Istati Membri l-oħra. Għandha tidher bħala li ssaħħaħ iż-żewġ tikketti; (iii) jekk tadottax kriterji differenti minn dawk tat-tikketta ta' l-UE. Dan għandu jkun immotivat bil-miri differenti ambjentali jew tal-marketing u għandu jiġi spjegat fil-livelli nazzjonali u ta' l-UE lil dawk kollha li għandhom interessi. Per eżempju, fil-każijiet meta l-kriterji a' l-UE jkunu strinġenti ħafna, it-tikketta nazzjonali tista' b'mod leġittimu timmira li tindirizza segment usa' tas-suq billi tadotta kriterji inqas ħorox, u bil-maqlub. It-tikketta nazzjonali jista' jkollha wkoll miri ambjentali li tixtieq tenfasizza fil-kriterji, illi forsi jkunu inqas rilevanti jew approprjati fil-livell Ewropew. Madankollu, fil-biċċa l-kbira tal-każi, għandhom isiru sforzi miż-żewġ naħat sabiex tinkiseb il-konverġenza dwar il-kriterji meta approprjat. Le għall-UE, iva għan-nazzjonali: fil-każijiet fejn jeżistu kriterji nazzjonali (jew reġjonali), l-eko-tikketta Komunitarja għandha tieħu f'konsiderazzjoni, meta tistma l-prijorità, il-possibbiltà li tistabbilixxi l-grupp ta' prodotti fil-livell ta' l-UE. Jekk it-tikketta ta' l-UE tiddeċiedi li tibqa' għaddejja, il-EUEB għandu jqis il-kriterji nazzjonali eżistenti fl-iżvilupp tal-kriterji ta' l-UE. Kull deifferenza bejn il-kriterji nazzjonali u l-kriterji finali għandha tiġi identifikata, deskritta fil-qosor u mfissra, u kkomunikata lil dawk li għandhom interessi rispettivament. Le għall-UE, le għan-nazzjonali: fil-każijiet meta la jeżistu kriterji nazzjonali u lanqas ta' l-UE, l-eko-tikketta Komunitarja u t-tikketti fil-livell nazzjonali għandhom jiddiskutu, każ b'każ, jekk ikunx iktar approprjat li jiżviluppaw il-kriterji fil-livell ta' l-UE jew fil-livell nazzjonali jew fit-tnejn (f'dan il-każ billi jiċċaraw liema jridu jkunu l-avviċinamenti komplimentarji u għaliex), u kif jipproċedu bil-mod l-iktar effettiv. Iva għall-UE, iva għan-nazzjonali: fil-każijiet meta kemm l-eko-tikketta nazzjonali u kemm dik Komuntarja jeżistu għal grupp mogħti ta' prodotti, għandha tittieħed deċiżjoni jew li l-kriterji jiġu armonizzati b'mod progressiv (e.g. wieħed mit-tnejn jadotta l-kriterji ta' l-ieħor), jew li jiġu adottati avviċinamenti kumplimentarji (ara hawn fuq), jew li waħda (jew l-oħra) jirtiraw il-grupp ta' prodotti. Il-mira Li jiġi kordinat b'mod progressiv l-iżvilupp tal-grupp ta' prodotti fl-iskemi differenti tat-tikkettjar fl-UE. Il-miżuri ta' implimentazzjoni Il-EUEB u t-tikketti l-oħra fl-Istati Membri għandhom jirrevedu u jikkatalogaw il-gruppi kollha ta' prodotti koperti bl-eko-tikketta fl-UE u fil-pajjiżi kandidati (u eventwalment f'pajjiżi oħra) u jqiegħdu f'postu mekkaniżmu sabiex jistabbilixxi u jaġġorna reġistru ċentrali għal dawn il-gruppi ta' prodotti u l-kriterji tagħhom. Il-EUEB u t-tikketti l-oħra fl-Istati Membri għandhom iqiegħdu f'postu mekkaniżmu sabiex jikkordina b'mod progressiv il-programmi tagħhom tax-xogħol, u sabiex jiskambjaw it-tagħrif. Il-EUEB u t-tikketti l-oħra fl-Istati Membri għandhom jistabbilixxu għal kull grupp ta' prodotti f'kull tikketta liema għandhom japplikaw mis-sitwazzjonijiet u l-avviċinamenti deskritti fil-qosor fl-Artikolu 4(a). Il-EUEB u t-tikketti l-oħra fl-Istati Membri għandhom, safejn huwa possibbli, jarmonizzaw id-databases tagħhom dwar l-ingredjenti tad-deterġenti (il-Listi DID) u l-kwistjonijiet li għandhom x'jaqsmu magħhom. Il-EUEB u t-tikketti l-oħra ta' l-Istati Membri għandhom jeżaminaw, ma' l-iżvilupp għaddej dwar il-grupp ta' prodotti, il-possibbiltajiet tar-rikonoxximent reċiproku, b'mod approrpjat, tal-prodotti intermedji u finali li jġorru waħda mit-tikketti l-oħra fl-Istati Membri, per eżempju fil-kuntest tal-gruppi ta' prodotti meta jitħalla kreditu fuq l-użu tal-prodotti ttikkettjati. Il-EUEB għandu jqis ix-xogħol rilevanti li qiegħed jitwettaq man-Network Globali ta' l-Eko-tikkettjar (NGE). (b) L-azzjonijiet konġunti sabiex jippromwovu l-iskema ta' l-UE u eko-tikketti oħra fl-Istati Membri, u l-prodotti tagħhom bl-eko-tikketta, sabiex fost ħwejjeġ oħra iqajjmu l-konoxxenza u l-fehim tal-konsumaturi dwar ir-rwoli komuni u kumplimentarji ta' l-iskemi Għandu jingħata t-tagħrif lil dawk il-persuni differenti li għandhom interessi li jispjega l-valur ambjentali ta' l-eko-tikketti differenti fl-Ewropa, jippreżenta l-iskemi differenti mhux bħala kompetittivi, iżda bħala kumplimentarji, għalkemm ma' gruppi differenti ta' prodotti u ma' dak immirat għalih, u li dejjem jikkontribwixxi għall-mira komuni finali ta' mudelli ta' l-iżvilupp sostenibbli u konsum b'saħħtu. Dan ikun jeħtieġ xi ftit tad-diskussjoni bejn it-tikketta ta' l-UE u t-tikketti l-oħra fl-Istati Membri sabiex jaslu għal fehma waħda u tal-preżentazzjoni ta' l-iskemi u tal-miri u r-rwoli komuni u kumplimentarji tagħhom. Aspett speċifiku għandu jkun il-kampanji konġunti ta' promozzjonii għal guppi koinċidentali ta' prodotti, li jiċċaraw lill-konsumaturi l-aspetti differenti ambentjali (jekk ikun hemm minnhom) u l-benefiċċji ddedikati mill-iskemi koinċidentali. Huwa importanti wkoll li jiġu żviluppati website/database li jippermettu lill-konsumaturi Ewropej u lix-xerrejja pubbliċi u privati li jsibu iktar malajr il-prodotti bl-eko-tikketta (jiġifieri, bit-tagħrif dwar jekk jistgħux jiġu mixtrija, min huwa l-fabbrikant, it-tagħrif dwar il-kuntatt). Fil-każijiet fejn kemm it-tikketti nazzjonali (jew reġjonali) u kemm dawk ta' l-UE jkollhom il-kriterji għal prodott mogħti, huwa ċar illi l-aħjar riżultat possibbli (f'dak li għandu x'jaqsam mat-tagħrif lill-konsumatur u t-tisħiħ ta' l-eko-tikketti bħala għodda għall-promozzjoni tal-konsum sostenibbli) huwa li l-applikanti japplikaw għaż-żewġ tikketti u jirċevuhom. Fuq il-livell nazzjomali, il-produttur jibbenefika miċ-ċelebrità lokali tat-tikketta nazzjonali u mid-dimensjoni Ewropea fit-tikketta ta' l-UE, u jibbenefika mit-tikketta ta' l-UE fil-bejgħ tal-prodotti tiegħu fi Stati Membri oħra (fejn it-tikketta nazzjonali tiegħu ġeneralment tkun inqas magħrufa tajjeb). Meta ż-żewġ tikketti jidhru maġenb xulxin dan isaħħaħ il-konoxxenza tal-konsumatur rigward iż-żewġ logo, u jissaħħu ż-żewġ skemi. Sabiex jiġi inkoraġġit l-użu taż-żewġ tikketti, għandhom jiġu addattati l-istrutturi tal-piżijiet sabiex l-applikant li jkun irid iż-żewġ tikketti jirċievi roħs approprjat. Per eżempju jkun jista' jitħalla jnaqqas mill-piżijiet tiegħu għal tikketta waħda l-prezz li jħallas għat-tikketta l-oħra Il-konsegwenzi finanzjarji (kemm pożittivi u kemm negattivi, fuq l-iskond qasir u fuq l-iskond fit-tul) ta' dan għandhom jiġu eżaminati bl-attenzjoni, kif ukoll serje ta' proċeduri biex iħollu l-komplikazzjoni possibbli. Il-mira Li tiżdied il-konoxxenza b'mod progressiv tal-miri komuni u kumplimentarji u r-rwoli tat-tikketta ta' l-UE u tat-tikketti l-oħra fl-Istati Membri. Il-miżuri ta' implimentazzjoni Il-Kummissjoni, l-Istati Membri, il-EUEB, it-tikketti l-oħra fl-Istati Membri u dawk li għandhom interessi għandhom, fl-ewwel sena tal-pjan tax-xogħol, jiżviluppaw konġuntement it-tagħrif lil dawk li għandhom interessi (il-fabbrikanti, il-konsumaturi, id-distributuri, ix-xerrejja pubbliċi, eċċ.) li jirrigwarda l-eżistenza tar-rwoli u l-miri komuni u kumplimentarji tat-tikketti nazzjonali u t-tikketta ta' l-UE. Għandhom jittieħdu azzjonijiet sabiex jixxerred dan it-tagħrif fit-tieni sena tal-programm tax-xogħol. Il-EUEB u t-tikketti l-oħra nazzjonali fl-Istati Membri għandhom jiskambjaw u jiddisseminaw it-tagħrif dwar liema prodotti bl-eko-tikketta jinbigħu u fejn. Il-Kummissjoni, il-EUEB u t-tikketti l-oħra fl-Istati Membri għandhom jesploraw il-possibbiltajiet li jiżviluppaw "maħżen aħdar (favur l-ambjent)" konġunt fuq l-Internet tal-prodotti bl-eko-tikketta (u/jew azzjonijiet relatati). Jekk favur ta' dan, għandhom jiġu proposti skeda taż-żmien u estimi finanzjarji fl-istess waqt sabiex jiġu realizzati. Il-EUEB u t-tikketti nazzjonali għandhom jiżviluppaw azzjonijiet konġunti sabiex jinkoraġġixxu l-użu ta' l-eko-tikketta fil-kisba pubblika u privata. Il-Kummissjoni, f'konsultazzjoni mal-EUEB, għandha tistudja l-possibbiltajiet u l-opportunitajiet li taddatta l-istruttura tal-piżijiet ta' l-eko-tikketta Komunitarja sabiex toffri r-roħs approprjat lill-applikanti li jridu kemm l-eko-tikketta Komunitarja u tikketta oħra jew iktar fl-Istati Membri, filwaqt li tqis il-konsegwenzi finanzjarji (kemm posittivi u kemm negattivi, fuq l-iskond qasir u fuq l-iskond fit-tul), u jekk approprjat tipproponi Deċiżjoni mmodifikata. It-tikketti l-oħra fl-Istati Membri għandhom jagħmlu l-istess. 5. L-azzjonijiet konġunti dwar il-promozzjoni ( Nota: dawn l-azzjonijiet konġunti sabiex jippromwovu t-tikketta ta' l-UE huma b'żieda ma’ l-azzjonijiet konġunti deskritti hawn fuq, kif ukoll b'żieda ma’ l-azzjonijiet għaddejjin ta' promozzjoni mwettqa mill-Istati Membri individwali u l-membri tal-EUEB u tal-Kummissjoni ). Skema volontarja tista’ tirnexxi u jkollha impatt fuq is-suq biss jekk appoġġjata b'ammont sinjifikanti ta' attivitajiet tal-marketing u tal-promozzjoni. L-Artikolu 10 tar-Regolament rivedut isejjaħ lill-Istati Membri u lill-Kummissjoni, f'koperazzjoni mal-membri tal-EUEB, sabiex jippromwovu l-użu ta' l-eko-tikketta Komunitarja b'kampanji ta' azzjonijiet u ta' tagħrif li jqajmu l-konoxxenza tal-konsumaturi, il-produtturi, il-kummerċjanti, il-bejjiegħa bl-imnut u l-pubbliku ġenerali. L-involviment tal-persuni differenti li għandhom interessi u b'mod partikolari dawn li jistgħu jaġixxu bħala moltiplikaturi (bħalma huma s-settur tal-bejgħ bl-imnut, u l-organizzazzjonijiet mhux governattivi (NGOs) tal-konsumaturi u ambjentali) huma ta' importanza kruċjali. Dawn għandhom jiġu identifikti b'mod ċar u għandha tiġi żviluppata strateġija mmirata għalihom, dwar kif l-aħjar tgħarraf lil kull wieħed jew waħda minnhom. B'mod partikolari, il-EUEB għandu jissokta jorganizza laqgħat regolari darbtejn fis-sena dedikati essenzjalment għall-marketing u l-promozzjoni u l-iżvilupp strateġiku, u għandu jifforma grupp tax-xogħol permanenti għall-ġestjoni tal-marketing sabiex jiżviluppa u jikkordina azzjonijiet konġunti promozzjonali ta' kull xorta, inklużi dawk mill-Kummissjoni u mill-Istati Membri. Kif dikjarat hawn fuq (ara t-taqsima dwar il-penetrazzjoni tas-swieq) ir-riżorsi globali dedikati għall-promozzjoni u l-marketing (sewwa jekk konġuntement u sewwa jekk indiviwali) għandhom ikunu sinjifikanti u għandhom ikunu mill-inqas 50 % tal-livell tar-riżorsi ddedikati għall-iżvilupp tekniku tal-gruppi ta' prodotti. Il-mira Il-EUEB, il-Kummissjoni u l-Istati Membri għandhom, sa livell approprjat jikkordinaw l-isforzi tagħhom tal-marketing u jiżviluppaw u implimentaw azzjonijiet konġunti. Il-miżuri ta' implimentazzjoni Il-EUEB għandu jistabbilixxi grupp permanenti għall-ġestjoni tal-marketing. Ir-riżorsi ddedikati għall-promozzjoni (konġuntement jew xorta oħra) għandhom, safejn u sakemm possibbli, ikunu fil-firxa ta' 50 % ta' dawk iddedikati għall-iżvilupp u r-reviżjoni tal-gruppi ta' prodotti. Il-EUEB għandu jiltaqa’ darbtejn fis-sena sabiex jiddiskuti essenzjalment il-marketing u l-promozzjoni, u l-iżvilupp strateġiku ta' l-iskema (laqgħat Presidenzjali). Il-EUEB, il-Kummissjoni u l-Istati Membri għandhom jidentifikaw konġuntement il-gruppi ċavetta differenti mmirati għalihom u jiddefinixxu u jimplimentaw strateġija għal kull wieħed minnhom. (a) L-attivitajiet konġunti tal-promozzjoni sabiex tittejjeb il-konoxxenza ta' dawk li għandhom interessi Il-mira ewliena hija li tgħarraf b'mod kontinwu lill-fabbrikanti, lill-konsumaturi u lill-moltiplikaturi (il-bejjiegħa bl-imnut u l-NGOs), fil-fatt lil dawk kollha li għandhom interessi, dwar l-eko-tikketta u l-iżviluppi tagħha. Uħud mill-mezzi approprjati huma l-materjal stampat (fuljetti, ċirkolarijiet ta' l-aħbarijiet, artikoli) u l-website. B'mod parallel, għandu jiġi mfittex u meqjus b'mod sistematiku t-tagħrif mogħti lura minn dawk li għandhom interessi. Safejn jirrigwarda l-fuljetti, diġà hija disponibbli firxa sħiħa ta' materjal (l-info-kit ta' l-eko-tikketta), żviluppat mill-Kummissjoni u korpi kompetenti differenti, u dan għandu jiġi magħmul disponibbli b'mod sistematiku lill-persuni rilevanti li għandhom interessi, kif ukoll għandu jiġi aġġornat u mtejjeb b'mod regolari. Jista’ jsir użu aħjar minn dawn, u l-EUEB, il-Kummissjoni u l-Istati Membri għandhom jikkordinaw l-isforzi tagħhom sabiex jużaw ir-riżorsi limitati b'mod iktar effiċjenti, sabiex jiżviluppaw fuljetti, ċirkolarijiet ta' l-aħbarijiet u l-website, u sabiex ixerrduhom iktar sistematikament fost il-grupi ċavetta mmirati għalihom. Bl-istess mod il-website ta' l-eko-tikketta Komunitarja (http://europea.eu.int/ecolabel) hija diġà sors ċentrali tat-tagħrif kollu rilevanti, u teħtieġ li tiġi ġestita b'mod attiv u konġunt u aġġornata regolarment. Sabiex tissaħħaħ il-kredibbiltà u t-trasparenza tagħha għandhom jiġu inkoraġġiti inputs minn għand dawk kollha li għandhom interessi, inklużi l-konsumaturi u l-NGOs ambjentali). Barra milli tiġi pprovduta l-għodda approprjata tat-tagħrif, huwa wkoll importanti li jiġu kkonsidrati okkażjonijiet bħall-esibizzjonijiet u l-fieri fejn tiġi ppreżentata l-eko-tikketta Komunitarja lil pubbliku iktar wiesa’. Sa issa għadha ma saret l-ebda analiżi sistematika sabiex tinvestiga liema esibizzjonijiet u fieri huma l-iktar xierqa għall-promozzjoni ta' l-eko-tikketta. Aspett ieħor importanti li għandu jiġi esplorat iktar fit-tul huwa l-possibbiltà ta' l-użu tal-prodotti bl-eko-tikketta f’ "mega-okkażjonijiet" bħalma huma l-kampjonati tad-dinja, il-logħob Olimpiku jew il-festivitajiet, eċċ. Fl-aħħarnett, għad fadal kunċett żbaljat mifrux sewwa illi l-applikazzjoni ta' l-eko-tikketta huwa proċess tqil, burokratiku u jiswa ħafna, filwaqt li bir-reviżjoni reċenti ta' dan ir-Regolament u ta' l-istruttura tal-piżijiet, li tiġi applikata huwa iktar sempliċi u orħos minn qabel. Iktar minn hekk, meta jiġu stabbiliti l-kriterji għal kull prodott għandha tingħata attenzjoni partikolari li l-ispejjeż tat-testijiet iridu jinżammu għall-minimu u jiġu ċċarati b'mod eżatt id-dokumentazzjoni u r-rapporti tat-testijiet li applikant ikun jeħtieġlu jipprovdi. Tagħrif aħjar dwar dawn il-punti jeħtieġ li jiġi kkomunikat b'mod speċifiku lil dawk li għandhom interessi. Il-mira Li dawk kollha li għandhom interessi jiġu mgħarrfa b'mod kontinwu dwar l-eko-tikketta u l-iżviluppi tagħha. B'mod parallel, għandu jiġi mfittex u meqjus b'mod sistematiku t-tagħrif mogħti lura minn dawk li għandhom interessi. Il-miżuri ta' implimentazzjoni Il-EUEB u l-Kummissjoni għandhom jorganizzaw l-aġġornament u t-titjib kontinwu tal-website ta' l-eko-tikketta. Il-EUEB għandu jorganizza u jikkordina l-iżvilupp u t-tqassim tal-fuljetti u tal-materjal stampat l-ieħor. Il-EUEB għandhu jfassal lista ta' l-okkażjonijiet meta għandha tiġi ppreżentata l-eko-tikketta, u proposta għall-użu tal-prodotti bl-eko-tikketta fmega-okkażjonijiet "magħżula." Il-EUEB għandu jiżgura illi t-tagħrif lil dawk li għandhom interessi jiċċara l-proċeduri, iż-żmien u l-ispejjeż li għandhom x'jaqsmu ma' l-applikazjoni għall-eko-tikketta. (b) L-attivitajiet konġunti tal-promozzjoni sabiex tittejjeb il-konoxxenza tax-xerrejja pubbliċi u privatiIt-taqsima ta' hawn fuq dwar kif il-penetrazzjoni tas-swieq tenfasizza l-potenzjal tax-xerrejja pubbliċi u privati. L-attivitajiet konġunti promozzjonali għandhom jiffokaw fuq dan il-grupp ċavetta mmirat lejh. Huwa meħtieġ it-tagħrif kemm dwar il-qafas legali (kif xerrej jista' jdaħħal l-eko-tikketta fis-sejħa tiegħu għall-offerti, issa ċċarata fid-dokument Komunitarju interpretattiv dwar il-kisba pubblika u l-ambjent) u dwar il-kriterji disponibbli għall-gruppi differenti ta' prodotti. Hawn ukoll, il-website ta' l-eko-tikketta għandha taqdi rwol importanti. Għandhom jiġu organizzati laqgħat konġunti bejn il-EUEB u x-xerrejja pubbliċi u għandhom ukoll jiġu konsidrati kampanji nazzjonali u/jew reġjonali. Il-mira Fuq l-iskond medju, l-uffiċjali tal-kisba pubblika għandhom jiġu mgħarrfa dwar il-possibiltajiet li jużaw il-kriterji ta' l-eko-tikketta fis-sejħiet tagħhom għall-offerti. Il-miżuri ta' implimentazzjoni Il-EUEB, il-Kummissjoni u l-Istati Membri għandhom jiżviluppaw, qabel it-tmiem tat-tieni sena tal-programm tax-xogħol, strateġija konġunta u serje ta' azzjonijiet konġunti sabiex jippromwovu l-użu ta' l-eko-tikketta fil-kisba pubblika u privata. Il-Kummissjoni għandha tfassal manwal dwar il-kisba pubblika ħadra (favur l-ambjent), li fost aspetti oħra għandha tindirizza kif il-kriterji jistgħu jintużaw fis-sejħiet għall-offerti. Il-EUEB, il-Kummissjoni u l-Istati Membri għandhom jiżguraw it-tixrid l-iktar wiesa’ possibbli ta' dan il-manwal fost ix-xerrejja pubbliċi, u għandhom jorganizzaw sessjonijiet ta' taħriġ u ta' tagħrif u azzjonijiet oħra rilevanti. It-tagħrif rilevanti għandu jitqiegħed fuq il-website ta' l-eko-tikketta. (ċ) Il-promozzjoni konġunta u l-appoġġ lill-SMEs u lid-distributuri B'żieda ma’ l-azzjonijiet differenti promozzjonali ddettaljati fit-taqsimiet ta' hawn fuq, għandhom jiġu stabbiliti networks sabiex jappoġġjaw l-applikazzjonijiet mill-SMEs għall-eko-tikketta. L-SMEs mhux dejjem ikollhom il-mezzi jew it-tagħrif approprjat sabiex japprezzaw l-opportunitajiet offruti bl-eko-tikketta u sabiex iħejju applikazzjoni b'suċċess. Għandhom jiġu megħjuna min-networks li jinvolvu applikanti oħra, gruppi ta' interessi, korpi kompetenti u organizzazzjonijiet oħra rilevanti bħalma huma l-federazzjonijiet tan-negozji jew l-awtoritajiet reġjonali. Il-bejjiegħa bl-imnut, bħala l-purtinari bejn il-fabbrikanti u l-konsumaturi, ukoll għandhom rwol ċavetta x'jaqdu. Jistgħu, per eżempju, jużaw l-eko-tikkett sabiex itejjbu l-apparenza ta' kwalità tal-prodotti tad-ditta tagħhom stess kif ukoll ifittxu li joffru prodotti oħra bl-eko-tikketta lill-klijenti tagħhom. Li jiġu żviluppati msieħba strateġiċi mal-bejjiegħa bl-imnut għandha għalhekk tkun prijorità. Il-miżuri ta' implimentazzjoni Il-EUEB għandu jiżviluppa strateġija u azzjonijiet sabiex jitqiegdu f'posthom in-networks ta' appoġġ ta' l-eko-tikketta għall-SMEs. Il-EUEB għandu jiżviluppa sħubijiet strateġiċi mal-bejjiegħa bl-imnut. 6. Il-finanzjament ippjanifikat ta' l-iskema Minħabba l-involviment ta' ħafna organizzazzjonijiet, inklużi l-amministrazzjonijiet pubbliċi (l-estimi finanzjarji tal-Komunita humà, per eżempju, annwali) ma jistgħux jiġu mħejjija estimi finanzjarji preċiżi għas-snin li ġejjin. Madankollu, il-ħtiġiet ta' l-iskema ta' l-eko-tikketta għandhom żewġ komponenti, li huma r-riżorsi għall-iżvilupp tal-grupp ta' prodotti u dawk għall-marketing u l-promozzjoni. Ir-riżorsi stmati għall-eko-tikketta fis-sena 2000, inklużi dawk iddedikati mill-EUEB, il-Kummissjoni u l-Istati Membri, kienu madwar il-45 persuna u EUR 4 miljunu (bl-esklużjoni tas-salarji). Minn dawn, madwar EUR 2,8 miljuni kienu ddedikati għall-marketing ul-promozzjoni. Il-livell tar-riżorsi huwa adegwat għall-iżvilupp u r-reviżjoni tal-gruppi ta' prodotti, u jista’ jissokta jiġi allokat kull sena, bla ħsara għall-possibbiltajiet ta' l-estimi finanzjarji annwali tal-EUEB, il-Kummissjoni u l-Istati Membri. Dawn għandhom jintużaw effettivament kemm jista' jkun. Il-livell globali tad-dħul mill-piżijiet disponibbli lill-awtoritajiet kompetenti fis-sena 2000 kien ta' madwar EUR 280000, u jista’ jiġi mistenni li jiżdied ma l-iżvilupp ta' l-iskema. Dan għandu jippermetti żieda fil-livell tar-riżorsi ddedikati għall-marketing u l-promozzjoni (li ma' jinkludux dawk magħmula mill-kumpanniji li ġew mogħtija l-eko-tikketta), li għandhom jilħqu livell ta' mill-inqas 50 % ta' dawk iddedikati għall-iżvilupp u r-reviżjoni tal-gruppi ta' prodotti. Il-mira Li tiġi ppjanifikata l-iskema ta' finzanjament fuq skond fit-tul, billi r-riżorsi jintużaw effiċjentement kemm jista’ jkun. Il-miżuri ta' implimentazzjoni Il-EUEB, il-Kummissjoni u l-Istati Membri għandhom jimmiraw li jaqblu dwar il-finanzjament fuq skond fit-tul ta' l-iskema. [1] COM(2001) 68 finali. [2] COM(2001) 31 finali. [3] Il-Konklużjonijiet Presidenzjali, tal-15 u s-16 ta' Ġunju 2001, SN200/01 p.4; Komunikazzjoni tal-Kummissjoni: Ewropa sostenibbli għal dinja aħjar: Strateġija ta' l-UE għall-iżvilupp sostenibbli (9175/01). [4] Nota:il-Kummissjoni taġixxi bħala s-segretarjat tal-BEUE u tipparteċipa fl-attivitajiet kollha tiegħu. [5] Il-laqgħat tal-BEUE organizzati darbtejn fis-sena mis-Sedja tal-BEUE fil-pajjiż tiegħu/tagħha sabiex jiġu diskussi l-politika u l-marketing. [6] Il-komunikazzjoni interpretattiva tal-Kummissjon dwar il-liġijiet Komunitarji li japplikaw għall-kisba pubblika u l-posibbiltajiet sabiex jiġu integrati l-konsiderazzjonijiet ambjentali fil-kisba pubblika, COM(2001)274 finali. [7] Il-komunikazzjoni interpretattiva tal-Kummissjon dwar il-liġijiet Komunitarji li japplikaw għall-kisba pubblika u l-posibbiltajiet sabiex jiġu integrati l-konsiderazzjonijiet ambjentali fil-kisba pubblika, COM(2001)274 finali. -------------------------------------------------- Appendiċi 1 IL-METODOLOĠIJA TAL-PRIJORITIZZAZZJONI Il-lista tal-kontroll mhux eżawrjenti li ġejja tagħti sommarju tal-mistoqsijiet ewliena li għandhom jiġu mistoqsija dwar kull grupp "kandidat" ta' prodotti (tweġiba fil-pożittiv għal kull mistoqsija tiffavorixxi lil kriterji ekoloġiċi li jimxu ‘l quddiem u jiġu stabbiliti għal dan il-grupp ta' prodotti): Mistoqsijiet ambjentali: Il-grupp ta' prodotti għandu… 1. … impatti ambjentali sinjifikanti fuq bażi globali, reġjonali jew ġenerali? 2. … potenzjal sinjifikanti għat-titjib ambjentali permezz tal-għażla tal-konsumaturi? 3. … rilevanza għaż-żoni, l-istrumenti u l-leġislazzjoni ta' prijorità fil-politika ambjentali (eż. il-IPP, l-iskart, il-bidla klimatika, it-tikketta ta' l-enerġija)? Mistoqsijiet li għandhom x'jaqsmu mas-suq: Il-grupp ta' prodotti… 4. … jirrapreżenta volum sinjifikanti tal-bejgħ u tal-kummerċ fis-suq intern? 5. … jipprovdi opportunitajiet u inċentivi lill-fabbrikanti u/jew il-bejjiegħa bl-imnut sabiex ifittxu vantaġġ kompetittiv billi joffru prodotti bl-eko-tikketta? 6. … għandu argumenti ambjentali diġà assoċjati mal-marketing tiegħu? 7. … jissodisfa l-interess espliċitu ta' dak li għandu interessi għal eko-tikketta għal dan il-grupp ta' prodotti? 8. … għandu volum sinjifikanti tal-bejgħ għall-użu jew il-konsum finali? 9. … għandu suq sinjifikanti fil-kisba pubblika? 10. … għandu suq sinjifikanti fil-kisba privata għal dan il-grupp ta' prodotti? 11. … jiġi minn fabbrikanti żgħar? 12. … għandu rata għolja tal-bejgħ mill-konsumaturi (eż. kuljum jew kull ġimgħa)? 13. … jgħin "familja" eżistenti ta' gruppi ta' prodotti? 14. … jippreżenta opportunità partikolari sabiex itejjeb id-dehra ġenerali ta' l-iskema? Kwistjonijiet oħra relatati: Il-grupp ta' prodotti… 15. … jinvolvi kwistjonijiet dwar is-saħħa tal-konsumaturi u s-sigurtà? 16. … jeżisti ġewwa skema oħra ta' l-eko-tikketti fl-Ewropa jew xi mkien ieħor, u jekk iva, il-grupp ta' prodotti huwa ta' suċċess ġewwa din l-iskema? 17. … stabbilixxa standards ta' kondizzjonijiet tajba għall-użu? -------------------------------------------------- Appendiċi 2 IL-LISTA MHUX EŻAWRJENTI TAL-GRUPPI TA' PRODOTTI TA' PRIJORITÀ Il-gruppi eżistenti jew dejjem-għaddejjin ta' prodotti Il-Prodotti tal-karta ħafifa tas-sarr Il-Karta saħħara L-Oġġetti li jtejjbu l-ħamrija Iż-Żebgħa u verniċijiet għal fuq ġewwa Il-Prodotti tessili Ix-Xeddijiet tas-saqajn Id-Deterġenti għall-magni tal-ħasil tal-platti Id-Deterġenti għall-ħasil tal-ħwejjeġ L-Oġġetti tat-tindif għall-użi kollha u l-oġġetti tat-tindif tal-faċilitajiet sanitarji Id-Deterġenti għall-ħasil tal-platti bl-idejn L-Imtieraħ tas-sodod Il-Bozoz tad-dawl Il-Kompjuters personali Il-Kompjuters portabili Il-Magni tal-ħasil Ir-Refriġeraturi Il-Magni tal-ħasil tal-platti L-Akkommodazzjoni turistika Il-Għamara Il-Kisi ta' l-art iebsa It-Televiżjonijiet Il-magni tat-tindif bil-vakwu It-Tyres Ġruppi ġodda possibbli ta' prodotti ( Nota: Bħalissa qiegħed jitwettaq xogħol mill-EUEB u l-Kummissjoni sabiex jiġi stmat fid-dettall il-livell tal-prijorità ta' dawn il-gruppi ġodda possibbli ta' prodotti u sabiex tiġi stabbilita l-aħjar ordni u għoti taż-żmien għall-iżvilupp tagħhom ). Il-Karta għall-istampa Il-Prodotti tal-karta stampata Il-Prodotti tal-karta maqluba għal użi oħra, l-oġġetti tal-karta ta' l-uffiċċju Il-Karti tal-ħitan Il-Boroż ta' l-iskart/il-boroż tal-plastik Il-Basktijiet tax-xiri – il-basktijiet tal-ġarr Il-għodda tal-kitba It-Telefonijiet Il-Magni li jikkupjaw It-Tagħmir żgħir ta' l-elettriku għad-dar L-Aċċessorji tal-moda L-Ingwanti Il-Prodotti tal-ġilda It-Tagħmir ta' l-isport Il-Ġugarelli u l-logħob Il-Pakkeġġjar Il-Prodotti magħmula sabiex jissawru minn dak li jkun innifsu Il-Kondizzjonaturi ta' l-arja Is-Sistemi tas-sħana Is-Sistemi tat-tisħin ta' l-ilma L-Iżolazzjoni Il-Komponenti tal-bini Is-Servizzi tal-Bini Is-Servizzi tal-bejgħ bl-imnut Id-Dry cleaners Is-Servizzi finanzjarji Is-Servizzi tat-trasport Is-Servizzi tal-kunsinna Is-Servizzi tat-tiswija tal-vetturi Il-Karozzi L-Oġġetti tal-kċina, l-apparat tat-twaħħil fid-dar, eċċ. Il-Prodotti sanitarji (ix-xugaturi u l-ħrieqi sanitarji, eċċ.) Ix-Xampù u s-sapun -------------------------------------------------- Appendiċi 3 IS-SOMMARJU TAL-MIRI U TAL-MIŻURI TA' IMPLIMENTAZZJONI Il-Miri | Il-Miżuri ta' Implimentazzjoni | 2002 | 2003 | 2004 | Il-Politika u l-istrateġija Tissokta tiżviluppa u taddatta il-politika fuq skond fit-tul u l-istrateġija ta' l-iskema kif ukoll l-integrazzjoni ta' l-eko-tikketta fil-politiki varji li għandhom x'jaqsmu mal-konsum sostenibbli. | Tifforma politika permanenti tal-ġestjoni tal-grupp sabiex tiżviluppa u taddattal-politika u l-istrateġija fuq skond fit-tul, u tikkordina u tipprovdi inputs għall-iżviluppi rilevanti tal-politika. | Tissokta. | Tissokta. | L-iżvilupp tal-grupp tal-prodotti Tistabbilixxi sett ta' gruppi ta' prodotti li jifforma firxa kompleta suffiċjentement u li tista’ tiġi ġestita ta' prodotti sabiex tiġbed lill-bejjiegħa bl-imnut, lill-fabbrikanti u lill-konsumaturi. Fi żmien ħames ikun fih minn 25 sa 30grupp ta' prodotti. | Tistabbilixxi gruppi ġodda possibbli ta' prodotti. Taddatta l-validità tal-kriterji b'mod ġenerali għal minn erbgħa sa ħames snin. Tiżviluppa l-metodoloġija sabiex jiġu stabbiliti l-kriterji għas-servizzi. Tifforma grupp tax-xogħol sabiex jindirizza l-kwistjonijiet orizzontali komuni għal ħafna gruppi ta' prodotti | Tistabbilixxi gruppi ġodda possibbli ta' prodotti. | Tistabbilixxi gruppi ġodda possibbli ta' prodotti. | Tagħmel l-aħjar użu mir-riżorsi allokati għall-iżvilupp ta' grupp ta' prodotti billi tiffoka l-attenzjoni fuq dawk il-gruppi ta' prodotti l-iktar xierqa għall-eko-tikketta Komunitarja. | Tiżviluppa u ttejjeb il-metodoloġija tal-prijoritizzazzjoni Tikkordina ma’ l-eko-tikketti l-oħra. | Tissokta. Taġġorna t-tabella tal-gruppi ta' prijorità ta' prodotti. Tistma l-firxa tal-gruppi tas-servizzi. | Tissokta. | Il-marketing, il-promozzjoni Tikkordina l-isforzi tal-marketingu tiżviluppa u timplimenta azzjonijiet konġunti | Tifforma grupp permanenti tal-ġestjoni tal-marketing Il-EUEB jiltaqaċ darbtejn fis-sena sabiex jiddiskuti l-marketing, il-promozzjoni, u l-iżvilupp strateġiku ta' l-iskema (il-laqgħat Presidenzjali). | Tidentifika l-gruppi ċavetta differenti mmirati għalihom u tiddefinixxi u timplimenta strateġija għal kull wieħed minnhom. | Tissokta. | Iż-Żieda annwali ta' mill-inqas 25 % ta’ta l-oġġetti bl-eko-tikketta. Tikseb livell minimu ta' viżibbiltà f'mill-inqas żewġ terzi ta' l-Istati Membri. Tgħarraf bla waqfien lil dawk kollha li għandhom interessi dwar l-eko-tikketta u l-iżviluppi tagħha. B'mod parallel, tfittex it-tagħrif lura minn dawk li għandhom interessi. Il-fabbrikanti kollha rilevanti għandhom ikunu konxji mill-eko-tikketta. Iktar min-nofs il-konsumaturi Ewropej jagħrfu l-logo ta' l-eko-tikketta Komunitarja bħala tikketta ta' eċċellenza ambjentali. | Tindaħal għall-promozzjoni. F'kull Stat Membru, tidentifika u tiffoka l-isforzi tal-marketing fuq gruppi ċavetta ta' prodotti. Tfassal lista ta' l-okkażjonijiet meta għandha tiġi ppreżentata l-eko-tikketta. Tgħarraf lill-applikanti potenzjali dwar il-proċeduri ta' l-applikazzjoni u l-ispejjeż. Tistabbilixxi l-mekkaniżmi sabiex jiġu stabbiliti l-istatistiċi annwali sabiex tiġi ttraċċjata l-penetrazzjoni tas-swieq. | Tindaħal għall-promozzjoni. Tissokta taġġorna l-website, tqassam il-fuljetti, tattendi okkażjonijiet u tinforma dwar l-ispejjeż, eċċ. | Tindaħal għall-promozzjoni. Tissokta taġġorna l-website, tqassam il-fuljetti, tattendi okkażjonijiet u tinforma dwar l-ispejjeż, eċċ. | | Tiżviluppa l-kriterju għall-livell minimu tal-viżibbiltà ta' l-eko-tikketta, tivvaluta f'liema pajjiżi dan ġie miksub. | | | L-Impatti diretti u indiretti Tgħarraf lill-uffiċjali tal-kisba pubblika dwar il-possibbiltajiet ta' l-użu tal-kriterji ta' l-eko-tikketta fis-sejħiet tagħhom għall-offerti. | Tiżviluppa manwal dwar il-kisba pubblika ħadra (favur l-ambjent) u l-kriterji ta' l-eko-tikketta, u xxerred dan (ukoll fuq il-website, u torganizza sessjonijiet ta' taħriġ u ta' tagħrif. | Tiżviluppa strateġija konġunta u serje ta' azzjonijiet konġunti sabiex tippromwovi l-użu tal-kriterji ta' l-eko-tikketta fil-kisba pubblika u privata. | Tissokta. | Tikkontribwixxi sabiex tagħmel il-konsum iktar sostenibbli. Tiżviluppa b'mod progressiv il-valutazzjonijiet kwalitattivi u kwantitattivi tal-benefiċċji diretti u indiretti ta' l-eko-tikketta. Ir-rwol tal-kiterji ta' l-eko-tikketta bħala livell tal-marka li trid tiġi milħuqa ta' eċċellenza ambjentli għandu jiġi żvilupat b'mod speċifiku. | Tiżviluppa l-metodoloġija u l-parametri sabiex jiġu stmati direttament u indirettament il-benefiċċji ambjentali ta' l-eko-tikketta. Il-potenzjal massimu ambjentali tal-benefiċċji jrid jiġi stmat b'mod sistematiku għal kull grupp ta' prodotti meta jiġu stabbiliti jew irriveduti kriterji ġodda. Titqiegħed f'postha strateġija li timmonitorja, tivvaluta u żżid il-benefiċċji ambjentali tal-kriterji ta' l-eko-tikketta. | Tissokta. Jiġu analizzati s-sinerġiji ma’ l-EMAS. | Tissokta. | Il-Koperazzjoni u l-Kordinament Tiżviluppa b'mod progressiv il-koperazzjoni u l-kordinament bejn l-eko-tikketta Komunitarja u l-eko-tikketti l-oħra fl-Istati Membri Tikkordina b'mod progressiv l-iżvilupp tal-grupp ta' prodotti fl-ikemi differenti tal-għoti tat-tikketta fil-UE. | Tifforma grupp permamenti tal-ġestjoni għall-koperazzjoni ul-kordinament. | Tqiegħed fil-post mekkaniżmu sabiex jikkordina f'mod progresiv il-programmi tax-xogħol ta' l-iskemi differenti u għall-iskambju tat-tagħrif. | Tarmonizza d-databases ta' l-ingredjenti tad-deterġenti (il-listi DID) u kwistjonijiet relatati. | Tgħolli b'mod progressiv il-konoxxenza dwar il-miri komuni u kumplimentarji u r-rwoli tat-tikketta ta' l-UE u t-tikketti l-oħra fl-Istati Membri. | Tiżviluppa u xxerred konġuntement it-tagħrif lil dawk li għandhom interessi rigward l-eżistenza tar-rwoli u l-miri komuni u kumplimentarji tat-tikketti nazzjonali u t-tikketta ta' l-UE. Tiskambja t-tagħrif dwar liema prodotti ttikkettjati jinbigħu u fejn. | Tissokta Tesplora l-possibbiltajiet li jiġi żviluppat maħżen aħdar (favur l-ambjent) ta'l-prodotti bl-eko-tikketti fuq l-Internet. Tiżviluppa azzjonijiet konġunti sabiex tippromwovi l-użu tal-kriterji ta' l-eko-tikketta fil-kisba pubblika. | Tissokta Tistudja l-possibbiltajiet u l-opportunitjiet li tiġi addattata l-istruttura tal-piżijiet ta' l-eko-tikketta Komunitarja sabiex toffri roħs lill-applikanti li jridu kemm it-tikketta ta' l-UE u kemm tikketta jew iktar fl-Istati Membri. | Il-Finanzjament Tippjanifika l-finanzjament fuq skond fit-tul ta' l-iskema, billi tuża b’mod effiċjenti kemm jista jkun ir-riżorsi allokati. | | Timmira li tiftiehem dwar il-finanzjament fit-tul ta' l-iskema. | Tissokta. | --------------------------------------------------